text:
करीब 80 साल पहिने जे इलाका हवाई जहाज देखने छल ओ आइ आकाश निहारि रहल अछि मुदा कोनो जहाज ओकर आसमान मे नहि देखा रहल अछि। एहि इलाका क पुरान दस्तावेज आ बूढ-बूढानुष लोक सब स इ पता चलैत अछि जे बिहार नहि बल्कि उत्तर भारत मे पहिल बेर जाहि जमीन पर हवाई जहाज उतरल छल ओ जमीन पूर्णियाक लाल बाबू मैदान छल। आइ पूर्णिया क खाली आसमान आ परती बनल एयरपोर्ट बहुत किछु कहि रहल अछि। पूर्णिया बहुत किछु बिसरी गेल, बहुत किछु बिसरा देल गेल। इतिहासक एकटा फाटल पन्ना कए सामने रखबाक प्रयास क रहल छथि पत्रकार ममता शंकर आ मुकुल सिंह। – समदिया
1933 मे देखल सपना आइ धरि नहि भेल पूरा
दोहराउल जाएत विंग्स ओवर एवरेस्ट अभियान
पूर्णिया क लाल बाबू मैदान। जी हां, बिहार क हवाई इतिहास मे एहि मैदानक अपन महत्व अछि। एहि मैदान पर बिहार जनता पहिल बेर उडबाक सपना देखने छल। आइ धरि इ सपना पूरा नहि भेल। मुदा मिथिलाक एहि इलाका क लोक बिहार मे सबस पहिने अपन आंखि स हवाई जहाज देखने छथि एहि स के इनकार क सकैत अछि। पूर्णियाक लोक कए रेल गाडी त बहुत बाद मे देखबा लेल भेटल, मुदा हवाई जहाज देखबाक सौभाग्य 1933 मे भेट गेल छल। मुदा पूर्णिया क आम लोक कए पूर्णिया मे हवाई जहाज चढबाक इच्छा आइ धरि परा नहि भ सकल अछि। जखनकि बिहार दोसर सबस पैघ एयरपोर्ट पूर्णिया मे बनाउल गेल, जाहि पर दुनिया क सबस पैघ विमान सेहो उतरि सकैत अछि। कहबा लेल पूर्णिया मूलक दू गोटे एविएशन उद्योग मे सेहो गेलाह। केएन राय जमशेदपुर मे टाटानगर एविएशन कंपनी क स्थापना केलथि त एहि ठाम क सुब्रतो राय सहारा सेहो हवाई जहाज क कंपनी खोललथि। मुदा पूर्णिया आ पूर्णिया क आम लोकक हिस्सा मे किछु नहि आयल। आइ धरि भारत सरकार पूर्णिया एयरपोर्ट आम जनता लेल खोलबा पर आनाकानी क रहल अछि। देखी त पूर्णियाक आसामान खाली अछि आ एयरपोर्ट परती जमीन मात्र। एहन मे पूर्णिया समेत एहि पूरा इलाकाक लोक एकरा आम जनता लेल खोलबाक मांग करैत आबि रहल अछि। पूर्णियाक सांसद पप्पू सिंह सेहो एहि लेल पूरा ताकत लगा देने छथि। एक दिस पूर्णियाक जनता एक बेर फेर अपन आसमान मे जहाज देखबा लेल छटपटा रहल अछि त दोसर दिस इंग्लैंड मे विंग्स ओवर एवरेस्ट नामक ओहि अभियान एक 80 साल बाद फेर स दोहरेबाक योजना तैयार भ रहल अछि। एहि योजना पर इंग्लैंड सरकार सेहो गंभीर अछि। ओहि योजना मे मुख्य भूमिका निभेनिहार पेरेग्रीन फेल्लोज क पोता जार्ज एलमंड पूर्णिया स फेर जहाज उडेबाक इच्छा व्यक्त केलथि अछि। फिल्म मेकर जार्ज एलमंड एहि मे हुनकर मदद करबा लेल आगू एलथि अछि। इ दूनू गोटे दरभंगा राज परिवार स मदद क गुहार केलथि अछि। ओ सब शीघ्र भारत सरकार आ बिहार सरकार स एहि संबंध मे गप करबाक योजना बना रहल छथि। 1933 क ओहि घटना कए दोहरेबा लेल ओ सब एयरोप्लेन कए बनेबाक प्रक्रिया शुरू क चुकल छथि। जार्ज एलमंड एहि संबंध मे कहला अछि जे 1933 जेकां प्लेन कए बनाउल जा रहल अछि। 350 माइल्स रेंज क एहि प्लेन क विंग्स क लंबाई 46 फीट, 5 इंच, प्लेन क लंबाई 34 फीट, 2 इंच आ ऊंचाई 11 फीट, 6 इंच अछि। 6 मिनट मे 10 हजार फीट क ऊंचाई पर उड़ान भरि सकबाक क्षमता वाला एहि प्लेन क स्पीड 180 मील पर आवर अछि। ओ कहला जे 1933 क विंग्स ओवर एवरेस्ट कए ब्रिटेन क रॉयल एयरफोर्स म्यूजियम मे राखल गेल अछि। जार्ज एलमंड कहला जे योजना गांधी फिल्म सन एहि पर एकटा फिल्म बनेबाक सेहो अछि।
लंदन स करांची होइत पूर्णिया पहुंचल छल विमान
20 मार्च 1933 क दिन एहि शहरक इतिहास मे अमिट भ चुकल अछि ओहि दिन आकाश मे उडैत चिडिया जेकां पूर्णिया क जमीन पर उतरल छल दूटा एयरोप्लेन। इ जहाज लंदन स करांची, जोधपुर, दिल्ली, इलाहाबाद होइत बिहार क पूर्णिया क लाल बाबू मैदान मे उतरल छल। मैदान क चारूकात दूर दूर गाम स लोक जमा छल, मुदा भीड अनुशासित छल आ मैदान मे पहिने स जमल ऑफिसर्स लोक कए विमान देखबा स रोकबाक कोनो प्रयास सेहो नहि क रहल छल। विमान क बाट कई दिन स ताकल जा रहल छल। कई गोटा त राति मे सेहो मैदान मे रहि जाइत छलाह जे कहू विमान राति मे नहि आबि जाए। ऊपर आकाश निहारैत लोकक आंखि दूटा आकृत्ति देख ठमक रहि गेल। लोग कौतूहल स ओकरा हवा मे उडैत आ धीरे-धीरे जमीन पर उतरैत देख रहल छल। पहिल बेर बिहार क लोक कोनो हवाई जहाज देखने छल, ओकर संबंध मे जानकारी आगिक भांति गाम स गाम पहुंचैत गेल। मुदा इ जानकारी लोक लग नहि छल जे इ विमान पूर्णिया क धरती पर इतिहास रचबा लेल आयल अछि। 22 मार्च कए विमान एलाक बाद विमान स आयल लोक अगुलका रणनीति बनेबा मे जुटि गेलाह। दूनू विमान आ चालक दल लेल पूर्णिया मे पूरा व्यवस्था कैल गेल छल। विमान एबा स पूर्वहि राज दरभंगाक कईटा पैघ ऑफिसर आ महाराज कामेश्वर सिंह अपनहुं पूर्णिया मे डेरा जमा चुकल छलाह। दरभंगा महाराज कामेश्वर सिंह लगातार ऑफिसर सब संग बैसार करैत छलाह। मुदा आम जनता जहाज देखबा मे व्यस्त छल ओकरा एहि बैसार कोनो जानकारी नहि छल।
पूर्णिया क लाल बाबू मैदान स ठीक 15 दिन बाद जहाज उडेबाक प्रक्रिया शुरू भेल। पेरेग्रीन फेल्लोज क नेतृत्व मे सात सदस्यीय दलक एकटा खास लक्ष्य कए साधबा लेल जमीन स आकाश मे विदा भेल। जहाज पर कर्नल ब्लैकर्स, हेराल्ड पेनरोज, पर्सी इथर्टन, जान बुकन, फ्लाइट लेफ्टिनेंट मैकलेनटायर आ चीफ पायलट मारक्यूज ऑफ क्लाइडेसडेल शामिल छलाह। इ पूरा टीम 13 दिन पूर्णिया मे शोध केलक आ राज दरभंगा एहि शोध काज मे महत्वपूर्ण भूमिका मे रहल। 3 अप्रैल 1933 कए जी-एआरडब्ल्यूजेड आ जी-एसीएजेड नंबर क दूनू विमान आकाश मे उड़ान भरलक। मैदानक चारू कात हजारों लोक जमा छल, ककरो किछु बुझबा मे नहि आबि रहल छल। करीब एक घंटा 35 मिनट बाद जहाज मैदान पर घुडि आयल आ मैदान मे बैसल राज दरभंगाक अधिकारी आ अंग्रेज सब एक दोसर कए बधाई दिय लगलाह। किछु अंग्रेज त खुशी आ उत्साह मे रोमांचित भ झूमैत देखल गेलाह। रोमांच किया नहि होएत हुनका ओ फोटो भेट गेल छल जेकरा लेबा लेल ओ सब पता नहि कहिया स योजना बना रखने छलाह। ओ सब दुनिया क सबस ऊंच चोटी माउंट एवरेस्ट क फोटो अपन कैमरा मे कैद क चुकल छलाह। करीब डेढ़ घंटा क इस एक-एक पल कए अपन कैमरा मे कैद क चुकल टीम जखन आसमान स धरती पर आयल त खुशी स ओकर पेड जमीन पर नहि पडि रहल छल।
इ कोनो कहानी नहि बल्कि इतिहासक ओ पन्ना छी जेकरा पढबाक प्रयास बहुत दिन तक नहि भेल। एहि अभियान स माउंट एवरेस्ट क चढ़ाई क सपना पूरा भ सकल। इ विश्व इतिहसक महत्वपूर्ण घटना मे स एक अछि आ एकरा अद्भुत घटना कहल जा सकैत अछि। एतबे नहि, एवरेस्ट क चोटी क लेल गेल पहिल फोटो सेहो राज दरभंगा क अलावा केवल इंग्लैड लग अछि। एहि अभियान क बाद ओ रास्ता भेट गेल जाहि स माउंट एवरेस्ट क लंबा यात्रा सुगम भ सकल। एहि स पूर्व रास्ता क कोनो जानकारी नहि छल। एहन मे चोटी तकबा लेल गेल लोक धुडि कए नहि अबैत दलाह। एहि अभियान स जे रास्ता क पता चलल ताहि स इ साफ भ गेल जे नेपाल क रास्ते चोटी पर पहुंचब सबस उपयुक्त अछि। एकर बाद एवरेस्ट पर चढ़ाई क क्रम मे पहिल सफलता तेंजिंग नोर्गे आ एडमंड हिलेरी कए भेटल। एहि अभियानक सफलता क चर्चा त पूरा दुनिया मे भेल, मुदा जखन शोभायात्रा पूर्णिया आ दरभंगा मे जे निकलल ओ सेहो एकटा इतिहास भ गेल। करीब 51टा हाथी स सुसज्जित शोभायात्रा मे भारी संख्या मे लोक शामिल भेल आ अभियान स जुडल सदस्य क गर्मजोशी स अभिनंदन कैल गेल। एहि अभियानक सफलता क बाद लाल बाबू मैदान मे बिहारक दोसर सबस पैघ एयरपोर्ट क निर्माण भेल जे 1962 मे भारतीय वायु सेना कए हवाले करि देल गेल। कहबा लेल पूर्णिया एयरपोर्ट वायुसेना क एकटा महत्वपूर्ण एयरबेस अछि, मुदा इ जीवंत नहि अछि। एकरा देख लगैत अछि जेना नि:शुल्क भेट गेल किछु चीज त की करि बस रखने रही। कोनो युद्धक विमान एहि ठाम स नहि अभ्यास करैत अछि। इ एयरपोर्ट बाढ राहत आ नेताक क आवाजाही लेल मात्र उपयोग कैल जाइत अछि। आम जनता जे 1933 मे जहाज पर चढबाक सपना देखने छल ओ 80 साल बादो आंखि मे नुकायल अछि। आसमान खाली अछि आ परती पडल जमीन अछि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna


c: text/html

text:
दरभंगा। 24 दिसम्बर। पूर्व शिक्षा मंत्री डॉ. नागेन्द्र झा केर पुण्यतिथि के मौका पर कैल्ह शुक्रवार दिन जिला मे कैको जगह जते पुण्यतिथि कार्यक्रम केर आयोजन कायल गेल, ओतहि शहर के बलभद्रपुर स्थित कांग्रेस कार्यालय मे आयोजित पूण्यतिथि कार्यक्रम के मौक़ा पर स्व. नागेन्द्र झा के पुत्र मंत्री मदन मोहन झा सहित दर्जनों कांग्रेस नेता सभस्व. नागेन्द्र बाबू के फोटो पर माल्यार्पण करि हुनका श्रद्दांजली अरपित केलन्हि।
पुण्यतिथि केर मौका पर जिला कांग्रेस अध्यक्ष सीताराम चौधरी कहला कि स्व. नागेन्द्र झा महान शिक्षाविदे नहि एक महान राजनीतिज्ञ सेहो छलाह। ओ अप्पन ईमानदारी सँ कहियो समझौता नहि कएलन्हि। शिक्षा केर क्षेत्र मे हुनका द्वारा कायल गेल काज जगजाहीर अछि। ओतहि मौका पर उपस्थित डॉ. मदन मोहन झा अप्पम नम आँखि से अप्पन पिता क' श्रद्धांजली दैत कहल कि पिता के देखाओल राह पर मारैत दम तक चलब। ईमानदारी से कहियो समझौता नहि करब।

robotstxt: allowed

filter: keep


text:
पात्र परिचय :
१. नारायण : एक गृहस्थ , उम्र ४५ वर्ष
२. लक्ष्मी:नारायण के पत्नी , उम्र ४० वर्ष
३.लाल काकी:नारायण के माए, उम्र ६५ वर्ष
४. विष्णुदेव: एक समाज सेवक , उम्र ४० वर्ष
५.अकबर:एक साधारण बुद्धिजीबी व्यक्ति , उम्र ३५ वर्ष
६.गीता :नारायण के ज्येष्ठ कन्या,उम्र १५ वर्ष
७.बिल्टू:बी.ए.पास एक बेरोजगार युवक ,उम्र २३ वर्ष
८. नन्हकू काका:एक बुजुर्ग ,उम्र ६० वर्ष
९. रहीम: १५ वर्षक अनपढ़ बालक
१०.सोहन:१३ वर्षक अनपढ़ बालक
११.मोहीत: १६ वर्षक अनपढ़ बालक
अंक प्रथम: दृश्य:प्रथम समय: राइत
(दलानक दृश्य , अषाड़क अन्हरिया राइत, लालटेन जरैत, दलान पर चिंतित मुद्रा मे नारायण टहलैत| नेपथ्य मे प्रसूति पीड़ा सँ लक्ष्मी कराहैत , थोड़े देर बाद बच्चाक जन्म आ कनबाक ध्वनि )
लाल काकी : (रुदन करैत प्रवेश ) रे नारायनमा ! रे नारायनमा !!
नारायण : की भेलई माए? की भेलई ??
लाल काकी: तोहर कर्म फुटि गेलौ रौ ! ई कुलक्षणी नामक लक्ष्मी चारीम बेटी कें जन्म देलकौया रौ ! अरे देव रौ देव !! कओन मुखे एकर पाएर हमर घर मे पड़ल रौ देव ! बेटी के बाहिड़ लगा देलकौ रौ देव !!
कोना क' चारिटा बेटी के विआहबाए रौ नारायणमा ? देहो बिकीन लेबा' तइयो नै पार लगतौ रौ ! तोड़ा कहने छलिऔ दोसर विआह क' ले' --एहि मौगिया सँ तोड़ा बेटा नै हेतौ , मुदा , तू नै मानलाए हमर बात ! आब वंश कओना चलतौ रौ नारायणमा ?(जोड़ जोड़ सँ छाती पिटैत)
नारायण :(माए के बुझबैत ) माए! माए!! ई अहाँ किदौन कहाँ दून कियाक बजैत छी ?--एहि मे लक्ष्मी कें कोन दोष थिक ? ई त' भगवतिक कृपा ! एखन लक्ष्मी प्रसूति पीड़ा मे छथि , हुनका ऊपर एहन असहनीय दुर्वचनक बाण नै चलाऊ !!
लाल काकी:(खौझा' क बजैत ) त' तोहर की मुन ? फूल-पान ल' आरती उतारीयनि!!
नारायण: हँ माए हँ ! लक्ष्मी आई फेर एक लक्ष्मी कें जन्म देलिहाए | माए! अहाँ जनैत छी --कन्यादान सभ सँ पैघ यज्ञ थिक | सौभाग्यवश: भगवतिक कृपा सँ हमरा चारिटा यज्ञक फल भेटबाक अवसर भेटलाए | अहाँ जुनि व्यर्थ चिंतित हौ |
(विष्णुदेवक प्रवेश )
विष्णुदेव :लाल काकी , एना कियाक खौंझाएल छी ?
लाल काकी: ई लक्ष्मी रानी फेर बेटी बिएलिहाए !!
विष्णुदेव: ई त' हर्षक गप थिक ! बेटी के जन्म --बुझू साक्षात् लक्ष्मी के जन्म !! एहि मे एतेक खौंझेबाक कोन .....
लाल काकी:(बीचे मे टोकैत) हाँ ...हाँ ...., 'दोसरक घर जरैत छै त' तमाशा देखबाअ मे बड्ड नीक लगैत छै ...मुदा ,जखन अपन घर जरैत छै त' आगिक दाह बुझि पड़ैत छै |' अपना बेटी नै अछि ने , दूटा बेटे अछि --ताँए एहन गप निकलैया...
.
नारायण: माए....! अहाँ चुप रहब की नै ? (विष्णुदेव के)-- भाई , क्षमा करब ! माएक गप के जुनि .....
विष्णुदेव: .....भाई ! ई की करै छी ? अहाँक माए हमरो माए | हम काकी कें दुःख बुझि सकैत छीयनि ! मुदा मनुष्य की क' सकैत अछि .....??
(लाल काकी के बुझबैत ) काकी जुनि खौंझाऊ ! कने सोचू ! पहिल- जे अहूँ त' बेटी छी ! जौं बेटी नै हेती त' बेटा-बेटी के जन्म के देत ?? दोसर स्त्री भ' स्त्री के प्रति दुर्यव्यव्हार , इ उचित नै थिक !
तेसर- बेटा-बेटी कें जन्म स्त्री द्वारा निर्धारित नै होइत अछि | विज्ञानं बतबैया कि बेटी-बेटा कें निर्धारण पुरुष दवारा होइत अछि |--ताँए जँ नारायण भाई कें चारिटा बेटी भेलनि त' एहि मे लक्ष्मी भौजी कें कोनो दोष नै | ...ओ त' साक्षात् लक्ष्मी छथि |.....काकी !अहाँ के त' पाँच टा पुतौहु छथि --काएटा लग मे रहि सेवा करै छथि ? एक लक्ष्मी भौजी छथि जेँ तन-मन-धन सँ अहाँक सेवा मे समर्पित रहैत छथि |....चलु ,एहि समय हुनका अहाँक जरुरत छन्हि | सास आ माए मे कोनो अन्तर नै होइत छै |
(लाल काकी अन्दर जाईत छथि )
पर्दा खसैत अछि ......प्रथम दृश्य के समाप्ति |||
दृश्य:दोसर ,
(सोइरिक दृश्य )
(नारायणक प्रवेश )
नारायण:: (लक्ष्मी सँ )...नीके छी ने ? (बच्चा कें कोरा मे उठा लैत छथि )....लक्ष्मी , ई त' बिल्कुल अहींक दोसर रूप बुझि पड़ैत अछि !
लक्ष्मी:: गीता के बाबू , हम बड्ड अभागिन छी ! हम अहाँ कें बेटा नै द' सकलौं ! माए ठीके कहै छली , अहाँ दोसर विआह क' लियह....
नारायण:: (बीचे मे )....लक्ष्मी !!...ई अहाँ की कहैत छी ? दोसर विआह ! ओ हम!! कदापि नै !!! हमरा बेटा नै भेल त' एहि मे अहाँक कोन दोष ? जँ हमरा भाग्य मे बेटा नै होएत त' चारियोटा विआह केने कोनो लाभ नै ...
लक्ष्मी::..मुदा, अहाँक वंश...
नारायण:: ....की बेटी बापक अंश नै होइत अछि ? बेटीए सँ वंश चलत
देखिलियौ, नेहरूजी कें वंश इंदिरा गाँधी सँ चलि रहल छन्हि
लक्ष्मी::..हम अहाँक भावना कें बुझैत छी , मुदा, ई समाज नै बुझत ! हमरा सब दिन निपुत्री होएबाक उलाहना सुनै पड़त
नारायण:: त' की समाजक डर सँ हम अपन जिनगी नरक बना लीअ? की हम दोसर विआह करू ? वा बेटा के इंतजार मे एक सोरहि धिया-पुता जन्माऊ ?...लक्ष्मी , समाज एहिना कहैत रहत ...भुगतअ त' अपना सभ कें पड़त
हम कहैत छी ---आब ऑपरेशन करा' लीअ
आजुक युग मे एक -स -दू धिया -पुता बड्ड भेलहि, चाहे बेटा हुए वा बेटी ...
लक्ष्मी::..हम कहिया मना केलहूँवाँ ! हम त' दोसरे बेटी के बाद ऑपरेशन कराबअ लेल माइर केने रही, मुदा, माए जिद्द करए लगली...
नारायण::...नै, आब किनको जिद्द नै नै चलतैन ! अहाँ सोइरी सँ निकलू , तखन ऑपरेशन भ' जाएत
(नारायण...नारायण ...नेपथ्य सँ नारायण के केओ सो पाडैत)...याह एलौ ...
नारायणक प्रस्थान ....(पर्दा खसैत अछि )
दोसर दृश्यक: समाप्ति
नाटक: "जागु"
दृश्य:तेसर
समय:भोर
(विष्णुदेव दालान में कुर्सी पर बैस अख़बार पढैत छथि, तहने अकबर मियां के प्रवेश )
अकबर:: राम! राम !! विष्णुदेव भाई ....
विष्णुदेव::(ध्यान तोडैत )...ओ अकबर भाई ! अस्सलाम अलैकुम ! अरे , अहाँ त' दुतिया के चाँद भ' गेल छी ! कतअ नुका रहल छलौं ? आऊ, बैसू-बैसू (अकबर कुर्सी पर बैसइत छथि )...अओर हाल-समाचार सुनाऊ
कनियाँ आ धिया -पुता सभ ठीक छथि ने ?
अकबर:: हाँ ....! (चिंतित मुद्रा में ) एखन तइक त' ठीक छथि , मुदा.....
विष्णुदेव:: ....मुदा की ? कोनो विशेष गप ??
अकबर:: भाई ! हम रोजी -रोटी कें जुगार में अपन मातृभूमि छोइड़ मुंबई गेल छलौं , मुदा, ओतअ त' साम्प्रदयिक्ताक आगि में समूचा शहर धू-धू क ' जरि रहल छै ! लोक सभ रक्त पिशाचू बनल अछि ! कतेकों लोक अकाल काल कें गाल में समां गेल ! कतेकों घर सँ बेघर भ' गेल ! कतेकों बच्चा अनाथ भ' गेल ! कतेकों नारी विधवा भ' गेली !....भाई ! हमरा त' डर लागि रहल अछि --कहीं ई आगि मिथिलांचल के सेहो ने जराए दाए ?
विष्णुदेव:: (भावुक आ संवेदनशील भाव )..नै भाई, नै ! हम मिथिलावाशी एतेक निष्ठुर आ निर्दयी नै छी ! जेहन हमर बोली मीठ अछि , तेहने कोमल आ स्नेहमयी ह्रदय अछि !...हाँ , कहिओ -काल भाई-भाई में टना-मनी भ' जाइत अछि , मुदा, एहि कें अर्थ इ नै जेँ हम एक -दोसरक घर फूँकि देब !!
अकबर:: से त' ठीके कहै छी भाई
हम मिथिलावाशी सदा सँ 'शांति आ प्रेम ' कें पूजारी रहलौंहाँए
एतअ सीता सन बेटी जन्म लेली , जेँ नारी हेतु आदर्श थिक
राजा जनक 'विदेह' कहबैत छलाह अर्थात राजा होइतो ' माया सँ मुक्त छलाह '
प्रजा हेतु स्वयं ह'र जोतलाह
एतअ कें अन्न-पानि ततेक पोष्टिदायक आ बुद्धिवर्धक छल, जेँ विद्वानक भरमार छल
मुदा,
आब लागि रहल अछि जेँ एतौ राक्षस आ अमानुष प्रवृति कें लोक जन्म ल' रहल अछि !!
विष्णुदेव:: इ सत्य थिक जेँ किछु लोक आगि लगा अपन हाथ सेकबा में लागल रहैत अछि ....
अकबर:: ...त' भाई ! एहन लोक सँ समाज कें कोना बचाएल जाए ? कारण ! अशिक्षा आ गरीबी कें अन्हार चारू दिश पसरल अछि ! एहि कें लाभ उठा समाजक दुष्ट व्यक्ति भाई-भाई कें लड़ा दैत अछि !!
विष्णुदेव:: याह त' सभ सँ पैघ समस्या थिक ! यावत लोक शिक्षित नै होएत तावत एकर पूर्ण रूपेण समाधान संभव नै
अकबर:: भाई ! की मात्र पढि-लिख लेला सँ व्यक्ति शिक्षित भ' जाइत अछि ?
विष्णुदेव:: नै, कदापि नै ! शिक्षाक अर्थ थिक प्रेम, सहयोग , ज्ञान आ अनुशासन
जँ एही में सँ एकौटाक आभाव होएत त' शिक्षा पूर्ण नै भ' सकैत अछि । जेना आहि -काहिल देखबा में अबैत अछि --बहुतों डॉक्टर , वकील , कलेक्टर आदि बहुते पढ़ल -लिखल छथि, मुदा , अनेकों असामाजिक क्रिया -कलाप में लिप्त रहैत छथि , जाहि सँ समाज के अनेको हानी होइत छै ।
अकबर:: ....अर्थात लोक के जागरूक होएबाक जरुरत अछि । लोक के इ बुझअ पड़तै कि जँ एक भाई के घर जरतै त' दोसरों के घर में आगि लगतहि । जँ एक कें नैन्ना भूखे कनतै त' दोसर कें कोना नींद हेतहि !!
विष्णुदेव:: बिल्कुल सच कहलौं ! हम पूछै छी ---जँ गाम में आगि लागैत अछि, केओ बीमार पडैत अछि , बाहिर अबैत अछि ---तखन के काज अबैया ? अपने भाई आ समाजक लोक ने ! त' फेर कियाक हम कोनो नेता आ असामाजिक व्यक्ति कें बहकाव में आबि अपन ' वर्तमान आ भविष्य ' दूनू ख़राब क' लैत छी ?
अकबर:: हाँ भाई ! यावत लोकक बिच सामंजस नै होएत , तावत व्यक्ति आ समाज कें पूर्ण विकास संभव नै अछि !! (लम्बा सांस लैत )...ओना हम जाहि काज सँ आएल छलौं गप करबा में बीसैरे गेलौं ! ..भाई , काहिल ''ईद'' थिक , अपने सपरिवार सादर आमंत्रित छी ...जरुर आएब ।
विष्णुदेव:: अवश्ये! अवश्ये!!
अकबर:: (कल जोइर )...तखन आब आज्ञा दियअ ...।
प्रस्थान (पर्दा खसैत अछि )
दृश्य: तेसर (समाप्ति)
दृश्य: चारिम
समय: दिन
(खेत में नारायण खेत तमैत)
(अकबर कें प्रवेश)
अकबर: प्रणाम, नारायण भाई!
नारायण: खूब निकें रहू !
अकबर: बुझि परैया खेतक खूब सेवा करैत छी !
नारायण: की सेवा करबै ? माएक दूधक कर्ज कियो चुका सकैत अछि ? तहन जतेक पार लगैया करैत छी !
अकबर: ...ठीक कहलौं ! माए आ खेत में कनेकों भेद नै । लोक माएक दूध पीब आ खेतक अन्न खाए पैघ होइत अछि , मुदा, देखबा में अबैत अछि जेँ मनुष्य पैघ भेला' बाद माए आ खेत दुनु कें बिसैर भदेस में जा ' बैस जाइत अछि ।
नारायण: हम की कही ? ...कहबा लेल हमरा माए कें पांचटा बेटा , मुदा, केकरो सँ कोनो सुख नै ! चारिटा भदेस रहैत अछि आ हम एकटा गाम पर रहैत छी , जतेक पार लगैत अछि सेवा करबाक प्रयत्न करैत छी ! ओकरा चारू कें त' पांच-छ: वर्ष गाम एलाह भ' गेलहि ....
अकबर:..पांच-छ: वर्ष !! धन्य छथि महाप्रभु सभ ! की हुनका लोकन कें अपन जननी -जन्मभूमि कें याद नै अबैत छन्हि ??
नारायण:.. फोन केने छलाह --छुट्टी नै भेटहिया ! माए हेतु खर्चा हम सभ भाई मिल क' भेज देब ।
अकबर: तौबा!तौबा!! ई पापी पेट जे नै कराबाए ! एक बिताक उदर भड़बाक हेतु जननी-जन्मभूमिक परित्याग ! -भाई , की मिथिलांचल एतेक निर्धन थिक? की माएक छातीक ढूध सुइख गेलहि --जे एकर धिया-पुता कें दोसरक छातीक दूध पीबअ लेल विवश होबअ पइड़ रहल छै ?
नारायण: नै भाई, नै ! हम एहि गप के नै मानैत छी , जे माए मैथिलिक छातीक दूध सुखा गेलाए ! ओकर दूध त' बहि क' क्षति भ' रहल छै ! कारण, धिया -पुता सभ 'सभ्य आ संस्कारी ' दूध पिबहे नै चाहैत अछि ! ओकरा त' भदेसी डिब्बा बंद दूध पिबाक हीस्सक लागि गेल छै ।
अकबर: ठीक कहलौं ! धान कटेबाक अछि , एकटा ज'न नै भेट रहल अछि । सब दोसर जगह जा' गाहिर -बात सुनि गधहा जेना खटैत अछि, मुदा, अपन गाम आ अपन खेत में काज करबा' में लाज होइत छै ! भदेस में रिक्शा-ठेला सब चलाएत , मुदा, अपना गाम में मजदूरी नै करत ! आ भदेस में अनेरो अपन जननी-जन्मभूमि के अपनों आ दोसरो सँ गरियायत..
नारायण: अरे, हम त' कहैत छि--किछु दिन जँ जी-जान सँ एहि धरती पर मेहनत काएल जाए त' ई धरती फेर हँसत-लहलहाएत । कोनो धिया-पुता कें माएक ममताक आँचर सँ दूर नै रहए पड़तै ।
अकबर: मुदा, ई होएत कोना ? कोना सुतल आत्मा कें जगाओल जाए?
नारायण:एहि हेतु सभ सँ पहिने हमरा लोकन कें जाइत-पाइत सँ ऊपर उठि एक होबअ पड़त ! हमरा सभ कें बुझअ पड़त जे हम सभ मिथिलावाशी छी अओर हमर मात्र एक भाषा थिक 'मैथिली' , हमर मात्र एक उद्देश्य थिक सम्पूर्ण मिथिलाक विकाश ।
अकबर: (खेत सँ माइट उठबैत ) हाँ भाई, हाँ ! हम सभ एक छी --"मिथिलावाशी" । एहि माइट में ओ सुगंध अछि जकर महक अपना धिया-पुता कें जरुर खिंच लाएत ।(कविता पाठ)
"हम छी मैथिल मिथिलावाशी, मैथिली मधुरभाषी ।
मातृभूमि अछि मिथिला हमर, हम मिथिला केर संतान ।
सीता सन बहिन हमर , पिता जनक समान ।
नै कोनो अछि भेद-भाव , नै जाइत-पाइत कें अछि निशान ।
आउ एक स्वर में एक संग , हम मिथिला कें करी गुण-गान ---जय मिथिला , जय मैथिली ।
पर्दा खसैत अछि
चारिम दृश्यक समाप्ति
दृश्य:पाँचम
समय:दुपहरिया
(लाल काकी आँगन में धान फटकैत )
(विष्णुदेवक प्रवेश )
विष्णुदेव: गोड़ लागे छी लाल काकी !
लाल काकी: के..? विष्णुदेव ! आऊ, खूब निकें रहू ।
विष्णुदेव: लाल काकी ! बुझि परैया--एहि बेर धान खूब उपजलाए ?
लाल काकी : हाँ , सब भगवतिक कृपा ! जँ एहि तरहे अन्न-पानि उपजाए , त' मिथिलावाशी कें अपन गाम-घर छोइड़ भदेस नै जाए पड़तैं ।
(प्लेट में एक गिलास आ एक कप चाय ल' गीताक प्रवेश , गीता दुनु गोटे के चाय द' दुनु गोटे के पाएर छू प्रणाम करैत )
विष्णुदेव: खूब निकें रहू ! पढू-लिखू यसस्वी बनूँ ! अपन गीता नाम के चरितार्थ करू ।
गीता: से कोना होएत कका ?
विष्णुदेव:...किएक ? अहाँ स्कूल नै जाइत छी की ?
गीता:...नै !
लाल काकी: (बीचे में )...आब स्कूल जा' क' की करतै ! बेटी के बेसी पढ़ेनाहि ठीक नै , चिट्ठी-पुर्जी लिखनाई-पढ़नाई आबि गेलहि , बड्ड भेलहि ..
विष्णुदेव:...काकी !! पढाई त' सब लेल अनिवार्य थिक, चाहे ओ बेटी होइथ वा बेटा । आओर , खास क' बेटी कें त' बेसी पढबाक चाही , कारण, बेटीए त' माए बनैया । माए परिवारक ध्रुव केंद्र होइत छथि । हुनक संस्कार आ शिक्षाक प्रभाव सीधा -सीधा धिया-पुता आ समाज पर परैत अछि ।
लाल काकी:..सें त' बुझलौं ! मुदा, बेसी पढि-लिख लेला सँ विआहक समस्या उत्पन्न भ' जाइत अछि ! बेसी पढ़त त' बेसी पढ़ल जमाए चाही । बेसी पढ़ल जमाए ताकू त' बेसी दहेज़ --कहाँ सँ पा'र लागत ?...एक त' पढ़ाइक खर्च , ऊपर सँ दहेजक बोझ , बेटी वाला त' धइस जाइत अछि ।
गीता :....कका ! की बेटी एतेक अभागिन होइत अछि ? ... जकर जन्म लइते माए- बाप दिन-राइत चिंतित रहे लगैत छथि ! बेटीक जन्मइते माए-बाप "वर" ताकअ लगैत छथि ! आओर ओकर हिस्साक कॉपी-किताबक टका विआह हेतु जमा होबअ लगैत अछि !....कका ! की मात्र दहेजक डर सँ बेटी कें अपन अधिकार सँ वंचित काएल जाइत अछि वा पुरुष प्रधान समाज कें ई डर होइत छन्हि ----जँ नारी बेसी ज्ञानी भ' जेती त' हुनका सँ आगू नै भ' जाए ......???
विष्णुदेव:..नै बेटी , नै ! बेटी अभागिन नै सौभागिन होइत छथि ! बेटी त' दुर्गा , सरस्वती आ लक्ष्मी रूप छथि ! नारी त' पत्नी रूप में दुर्गा अर्थात "शक्तिदात्री ", माए रूप में सरस्वती अर्थात "ज्ञानदात्री" आ बेटी रूप में लक्ष्मी अर्थात सुखदात्री छथि । हमर शास्त्र में त' नारी कें उच्च स्थान देल गेल अछि , जेना ----
"यत्र नारी पूज्यन्ते , तत्र लक्ष्मी रमन्ते "
" या देवी सर्वभूतेषु शक्ति रूपेण सवंस्थिता ।
नमस्तस्यै , नमस्तस्यै , नमस्तस्यै नमो: नम: ।।"---आदि -आदि ...
ई जें समाज में उहा-पोह आ दहेजक प्रकोप देख रहल छी , एकर एकटा मात्र कारण थिक --'मिथ्या प्रदर्शन ' ! एक-दोसर कें नीच देखेबाक होड़ आओर बेसी-स-बेसी दोसरक सम्पति हड़पबाक लोभ ।
गीता: कका ! त' की हम पढि-लिख नै सकैत छी ? की डॉक्टर बनि समाजक सेवा करबाक हमर सपना पूर्ण नै भ' सकैत अछि ? की हमर आकांक्षा के दहेजक बलि चढअ परतै ?
विष्णुदेव: (गीता सँ )...बेटी , अहाँ जुनि निराश हौ ! अहाँ पढ़ब आ जरुर पढ़ब ! हम सब मिल अहाँ कें जरुर डॉक्टर बनाएब । होनहार पूत केकरो एक कें नै बल्कि समाजक पूत होइत अछि । (लाल काकी सँ )... लाल काकी , ई त' कोनो जरुरी नै जे जँ बेटी डॉक्टर छथि त' "वर" डॉक्टर आ इंजिनियर हौक ! जँ बेटी स्वंम आत्मनिर्भर छथि त' कोनो नीक संस्कारी आ पढ़ल-लिखल लड़का सँ विआह करबा सकैत छी । अपन सबहक नजरिया के बदले परत, तहने ई समाज आगू बढ़ी सकैत अछि । ... काहिल सँ गीता कें स्कूल जाए दिऔ । पढि-लिख क' अहाँक संग सम्पूर्ण समाज कें नाम रौशन करत । अच्छा आब हम चलैत छी ।(प्रस्थान)
दृश्य:पांचमक समाप्ति


text:
Friday, October 18, 2013
कामिनी (दोसर संस्करण)
कामिनी
अन्हरगरे भैयाकाका लोटा नेनइ मैदान दिससँ आबि रस्तेपर सँ बोली देलखिन...।
हमहूँ मैट्रिकक परीक्षा दइले जाइक ओरियान करैत रही। ओना हमर नीन बड़ मोट अछि मुदा खाइए बेरमे माएकेँ कहि देने रहिऐ जे कनी तड़गरे उठा दिहेँ नै तँ गाड़ी छूटि जाएत। किएक तँ साढ़े पाँचे बजे गाड़ीक अछि। आध घंटा स्टेशन जाइओमे लगैए। तँए, पौने पाँच बजे घरसँ विदा होएब तखने गाड़ी पकड़ाएत। जँ ई गाड़ी छूटि जाएत तँ भरि दिन रस्तेमे रहब। निर्मलीसँ जयनगर लेल एक्केटा डायरेक्ट गाड़ी अछि। नै तँ सभ गाड़ी सकरीमे बदलए पड़ै छै। तहूमे बसबला सभ तेहेन चालाकी केने अछि जे एक्कोटा गाड़ीक मेले ने रहए देने अछि। जइसँ तीन-चारि घंटा सकरीक प्लेटफार्मपर बैसू तहन दरभंगा दिससँ गाड़ी औत। तहूमे तेहेन लोक कोंचल रहत जे चढ़बो मुश्किल। तँए ई गाड़ी पकड़ब जरूरी अछि। तेतबे नै, अपन स्कूलक विद्यार्थीओ सभ यएह गाड़ी पकड़त। अनभुआर इलाका तँए असगर-दुसगर जाएबो ठीक नै। सुनै छी जे ओइ इलाकामे उचक्को बेसी अछि। जँ कहीं कोनो समान उड़ौलक तँ आरो पहपटिमे पड़ि जाएब। भैयाकक्काक बोली सुनि चिन्हैमे देरी नै भेल। किएक तँ हुनकर अवाज तेहेन मेही छन्हि जे आन केकरो बोलीसँ नै मिलैत। बोली अकानि हम दरबज्जेक कोठरीसँ कहलियनि-
“काका, आउ-आउ। हमहूँ जगले छी। पँचबजिया गाड़ी पकड़ैक अछि तँए समान सभ सेरियबै छी।”
रस्तापर सँ ससरि काका दरबज्जाक आगूमे आबि कहलनि-
“कनी हाथ मटिया लइ छी। तहन निचेनसँ बैसबो करब आ गप्पो करब।”
कहि पूब मुहेँ कल दिस बढ़ला। हमहूँ हाँइ-हाँइ समान सेरियाबए लगलौं। कलपर सँ आबि काका ओसारक चौकी तरमे लोटा रखि अपने चौकीपर बैसला। चौकीपर बैसिते गोलगोलाक जेबीसँ बिलेती तमाकुलक पात निकालि तोड़ैत बजला-
“भाय साहैब कहाँ छथुन?”
“काल्हिए बेरू पहर नवानी गेला, से अखनि धरि नै एला।”
हमर बात सुनि, भैयाकाका चुनौटीसँ चुन निकालि तरहत्थीपर लैत बजला-
“अखनि जाइ छी, हएत तँ ओइ बेरमे फेर आएब।”
कक्काक आपस होएब हमरा नीक नै लागल। किएक तँ लगले एला आ चोट्टे घूमि जेता। तँए बैसै दुआरे बजलौं-
“अहाँ तँ काका गाममे दगबिज्जो कऽ देलिऐ। एते खर्च करि कऽ कियो कन्यादान नै केने छला। अहाँ रेकर्ड बना लेलिऐ।”
अपन प्रशंसा सुनि भैयाकाका मुस्कीआइत बजला-
“बौआ, जुग बदलि रहल अछि। तँए सोचलौं जे नीक पढ़ल-लिखल वर संग बेटीक बिआह करब। हमरो बेटी तँ बड़ पढ़ल-लिखल नहियेँ अछि। मुदा रामायण, महाभारत तँ धुरझार पढ़ि लइए। चिट्ठीओ-पुरजी लिखिए-पढ़ि लइए। घर-आश्रम जोकर तँ ऊहो पढ़नइ अछि। ओकरा की कोनो नोकरी-चाकरी करक छै, जे स्कूल-कौलेजक सर्टिफिकेट चाही। अपना सभ गिरहस्त परिवारमे छी तँए बेटीकेँ बेसी पढ़ाएब नीक नै।”
“किए?”
“अपना सबहक परिवारमे गोंत-गोबरसँ लऽ कऽ थाल-कादो धरिक काज अछि। ओ तँ घरेक लोक करत। तइमे देखबहक, जे स्त्रीगण पढ़ल-लिखल अछि ओ ओइ काजक भीड़ि नै जाए चाहतह। आब तोंही कहऽ जे तहन गिरहस्ती चलतै केना?”
कक्काक तर्कक जवाब हमरा नै फुड़ल। मुदा चुप्पो रहब उचित नै बूझि कहलियनि-
“जहन जुग बदलि रहल अछि तहन तँ सभकेँ शिक्षित होएब जरूरी अछि किने? सभ पढ़त सभ नोकरी करत। नीक तलब उठौत। जइसँ घरक उन्नति आरो तेजीसँ हएत। तहूमे महिला आरक्षण भेने नोकरीओमे बेसी दिक्कत नहियेँ हएत।”
भैयाकाका-
“कहलह तँ बड़ सुन्दर बात मुदा एकटा बात कहऽ जे दुनू गोटे, मर्दे-औरत आ एक्के स्कूल आकि ऑफिसमे नोकरी करत तहन ने एकठाम डेरा रखि परिवार चलौत। मुदा जहन पुरुष दोसर राज्य वा दोसर जिला वा दस कोस हटि कऽ नोकरी करत तहन केना चलतै। परिवार तँ पुरुष-नारीक योगसँ चलैए किने? परिवारमे अनेको ऐहेन काज अछि जे दुनूक मेलसँ हएत। मनुख तँ गाछ-बिरिछ नै ने छी जे फलक आँठी केतौ फेक देबै तँ गाछ जनमि जाएत। आब तँ तहूँ कोनो बच्चा नहियेँ छह जे नै बुझबहक। मनुखक बच्चा नअ मास माने दू सए सत्तरि दिन माएक पेटमे रहैए। चारि-पाँच मासक पछाति माएक देहमे बच्चाक चलैत केते रंगक रोग-बिआदिक प्रवेश भऽ जाइ छै। किएक तँ माएक संग-संग बच्चोक विकास लेल अनुकूल भोजन, आराम आ सेवाक आवश्यकता होइत। तहन माए असगरे की करत? नोकरी करत आकि पालन करत? अइले तँ दोसरेक मदतिक जरूरत होइत।”
“आन-आन देशमे तँ मर्द-औरत सभ नोकरी करैए आ ठाठसँ जिनगी बितबैए।”
भैयाकाका-
“आन देशक माने ई बुझै छहक, जेते दोसर देश अछि सबहक रीति-नीति जीवन शैली एक्के रंग छै? नै। एकदम नै। किछु देशक एक रंगाहो अछि। मुदा फराक-फराक सेहो अछि। हँ, किछु एहेन अछि जैठाम मनुख सार्वजनिक सम्पति बूझल जाइए। ओइ देशक बेवस्थो दोसर रंगक अछि। सभ तरहक सुविधा सबहक लेल अछि। तैठाम लेल ठीक अछि। मुदा अपना ऐठाम अपना देशमे तँ से नै अछि। तँए ऐठाम लेल ओते नीक नै अछि जेते अधला।”
अपनाकेँ निरुत्तर होइत देखि बातकेँ विराम दइक विचार मनमे उठए लगल। तैबीच आँगनसँ माए आबि गेली। माएकेँ देखिते हम अपन समान सरियबैले कोठरी दिस बढ़ि गेलौं।
भैयाकाकाकेँ देखि माए कहलकनि-
“बौआ, अहाँ तँ गाममे सभकेँ उन्नैस कऽ देलिऐ। आइ धरि गाममे बेटी बिआहमे एते खर्च कियो ने केने छला।”
अपन बहादुरी सुनि मुस्कीआइत भैयाकाका कहलखिन-
“भौजी कामिनीकेँ असिरवाद दियौ जे नीक जकाँ सासुर बसए।”
माए-
“भगवान हमरो औरुदा ओकरे देथुन जे हँसी-खुशीसँ परिवार बनाबए। पाहुन-परक तँ सभ चलि गेल हेता?”
भैयाकाका-
“हँ भौजी। काल्हि सत्यनारायण भगवानक पूजा कऽ हमहूँ निचेन भऽ गेलौं। पाहुनमे-पाहुन आब एक्केटा सरहोइजेटा रहि गेल अछि। ऊहो जाइले छटपटाइए। मुदा ओकरा पाँच दिन आरो रखए चाहै छी।”
माए-
“जहिना एकटा बेटीक बिआहक काजकेँ खेलौना जकाँ गुड़केलौं, तहिना सरहोजिकेँ आब गुड़कबैत रहू।”
सरहोजि दिस इशारा होइत देखि काका बूझि गेलखिन। मकइक लावा जकाँ बत्तीसो दाँत छिटकबैत बजला-
“धरमागती पूछी तँ भौजी एते भारी काज, जइमे ने खाइक पलखति होइ छल आ ने पानि पीबैक। तीन राति एक्को बेर आँखि नै मुनलौं। मुदा सरहोजिकेँ धैनवाद दिऐ जे घिड़नी जकाँ दिन-राति नचैत रहल। ओते फ्रीसानी रहए तैयो कखनो मुँह मलिन नै। हरिदम मुहसँ लबे छिटकैत। तँए सोचै छी जे पाँच दिन पहुनाइ करा दिऐ।”
माए-
“बच्चा कएटा छै?”
“एक्कोटा नै। तीनिए सालसँ सासुर बसैए। उमेरो बीस-बाइस बर्खसँ बेसी नहियेँ हेतै।”
“आब तँ लोककेँ बिआहे साल बच्चा होइ छै आ अहाँ कहै छी जे तीन सालसँ सासुर बसैए।”
“एँह, हमरा तँ अपने पान साल पछाति भेल आ अहाँ तीनिए सालमे हदिआइ छी। अच्छा एकटा बात हमहीं पुछै छी, भैया ने हमरासँ साल भरि जेठ छथि मुदा अहाँ तँ साल छौ मास छोटे हएब। अहूँ कोन-कोन गहबर आ ओझा-गुनी लग गेल रही।”
अपनाकेँ हारैत देखि बात बदलैत माए बाजलि-
“सभ मिला कऽ केते खर्च भेल?”
भैयाकाका-
“धरमागती पूछी तँ भौजी हमहूँ कंजुसाइ केलिऐ। मुदा तैयो पाँच लाखसँ ऊपरे खर्च भेल। तीन लाख तँ नगदे गनि कऽ देने छलिऐ। तैपर सँ डेढ़ लाखक समान, गहना, बरतन, लकड़ीक समान, कपड़ा देलिऐ। पचास हजारसँ ऊपरे बरियातीक सुआगतमे लागल। तैपर सँ झूठ-फूसमे सेहो खर्च भेल।”
“एते खर्च केलिऐ तहन किए कहै छिऐ जे हमहूँ कंजुसाइ केलिऐ?”
“देखिओ भौजी, हमरा दस बीघा खेत अछि। तेकर बादो केते रंगक सम्पति अछि। गाछ-बाँस, घर-दुआर, माल-जाल। ऐ सभकेँ छोड़ि दइ छी। खाली खेतेक हिसाब करै छी। अपना गाममे दस हजार रूपैए कट्ठासँ लऽ कऽ साठि हजार रूपैए कट्ठाक जमीन अछि। ओना सहरगंजा जोड़बै तँ पैंतीस हजार रूपैए कट्ठा भेल। मुदा हम्मर एक्कोटा खेत ओहेन नै अछि जेकर दाम चालीस हजार रूपैए कट्ठासँ कम अछि। बेसीओक अछि। मुदा चालिसे हजारक हिसाबसँ जोड़ै छी तँ आठ लाख रूपैए बीघा भेल। दस बीघाक दाम अस्सी लाख भेल। तीन भाए-बहिन अछि। हमरा लिए तँ जेहने बेटा तेहने बेटी। अनका जकाँ तँ मनमे दुजा-भाव नै अछि। आब अहीं कहूँ जे कोन बेसी खर्च केलिऐ।”
बातक गंभीरताकेँ अंकैत माए बाजलि-
“अहाँ विचारे बेटीक बिआहमे केते खर्च बापकेँ करैक चाहिऐ?”
भैयाकाका-
“देखियौ भौजी, जे बात अहाँ पुछलौं ओकर जवाब सोझ-साझ नै अछि। किएक तँ जेते रंगक लोक आ परिवार अछि तेते रंगक जिनगी छै। मुदा अनका जे होउ, हमरा मनमे ई अछि जे बेटा-बेटी एक-रंग जिनगी जीबए। मुदा समस्यो गंभीर अछि। धाँइ दे किछु कहि देने नै हेतै।”
“एते लोक सोचै छै?”
“से जँ नै सोचै छै तँए ने, एना होइ छै। जँ अपने कोनो बात नै बुझिऐ तँ दोसरसँ पुछैओमे नै हिचकिचेबाक चाही।”
कामिनीक बिआह लालाबाबू संग भेल। जेहने हृष्ट-पुष्ट शरीर कामिनीक तेहने लालबाबूक। दुनूक रंगमे कनी अन्तर। जैठाम लालबाबू लाल गोर तैठाम कामिनी पिंडश्याम। ने अधिक कारी आ ने अधिक गोर, जइसँ दाइ-माइक अनुमान जे किछु दिनक पछाति दुनूक रंग मिलि जाएत, अर्थात् एकरंग भऽ जाएत।
बिआहक तीन मास पछाति लालबाबूक बहाली कौलेजक डिमोंसट्रेटरक पदपर भेल। नोकरी पबिते सासुरेक दहेजबला रूपैआसँ दरभंगामे डेढ़कट्ठा जमीन कीनि घर बना लेलक। गामसँ शहर दिस बढ़ल। जइसँ जिनगीमे बदलाउ हुअ लगलै। एक दिस बजारूआ आधुनिकता जोर पकड़ए लगलै तँ दोसर दिस ग्रामीण जिनगीक रूप टुटए लगलै। रंग-बिरंगक भोग-विलासक वस्तुसँ घर सजबए लगल। पाइक अभावे ने बूझि पड़ैत रहइ। किएक तँ भैयारीमे असगरे। तँए गामक सभ सम्पति बेचि-बेचि आनए आ मौज करए। मिथिलाक कन्या कामिनी। तँए पतिक काजमे हस्तक्षेप नै करए चाहैत। पति-पत्नीक बीच ओहने सम्बन्ध जेहेन अधिकांशक।
शिक्षाक स्तर खसल। अजाति सभ सरस्वतीक मंदिरमे प्रवेश केलक। जैठाम प्राइवेट टयूशन पढ़ाएब अधला काज बूझल जाइ छल, से प्रतिष्ठित भऽ गेल। परिणाम भेल जे टयूशनकेँ अधला आ पाप बुझनिहार शिक्षक स्वयं मुरूखक प्रतीक बनि गेला। अवसरक लाभ अज्ञानीकेँ बेसी भेलै। पाइ-कौड़ीबला लालबाबू केना नै अवसरक लाभ उठबैत। बीसे हजारमे एम.एस.सी. फिजिक्सक सर्टिफिकेट कीनि लेलक। विश्वविद्यालओमे कानून पास केने जे नवशिक्षकक बहालीमे कौलेजक डिमोसट्रेटरकेँ प्राथमिकता देल जाएत। लालोबाबू फिजिक्सक प्रोफेसर बनि गेल। हाइ स्कूल वा सरकारी ऑफिस जकाँ प्रोफेसरकेँ ड्यूटीओ नै। सालमे कौलेज छह मास बन्ने रहैत बाँकी समैमे कहियो ड्यूटी हएत कहियो नै हएत। तैपर सँ अपन सी.एल. आ मेडिकल पछुआइले।
पाँच बर्ख बीतैत-बीतैत लालबाबूक माए-बाप मरि गेल। मरने लाभे। घराड़ी धरि बेचि कऽ बैंकमे लालबाबू जमा कऽ लेलक। मुदा एकटा बात जरूर केलक, ओ ई जे घराड़ीक रूपैआसँ पाँचटा आलमारी आ जेते किताबसँ आलमारी भरत, ओते किताब जरूर कीनि लेलक। एक तँ पाइक गर्मी दोसर किताबक गर्मी, अध्ययनक गर्मी नै देखलाहा गर्मीसँ लालबाबूक मति ऐहेन बदलि गेलै जेहेन ठंढ़ा पानि आ ठंढ़ा दूधसँ चाह बनैत। अखनि धरि छह बर्खमे दूटा सन्तान सेहो भेलै। अपन दुनियाँक बीच कामिनी नचैत तँए लालबाबूक जिनगी केना देखैत? दोसर उचितो नै किएक तँ हर युवा आदमीकेँ अपन जिनगीक बाटपर नजरि राखक चाहिऐ।
साँझू पहर लालबाबू होटलसँ सीधे आबि कोठरीमे कपड़ा बदलए लगल। देहक सभ कपड़ा उतारि लेलक। ऊपर सँ लऽ कऽ भीतर धरि शरीरमे आगिक ताव जकाँ लहकैत। पंखाक बटन दबलक। मुदा भगवानक मूर्तिक आगूक जे कोठरीक दिवारक खोलियामे रखने छल, से बौल जरौने बिनु अपन कोठरीक बौल केना जरबैत। तँए पहिने ओ बौल जरौलक। मुदा मूर्ति आगू बौल जरौला पछाति अपन कोठरीक बौल जरौनाइ बिसरि गेल। पियाससँ कंठ सुखैत। मुदा टंकीपर जाइक डेगे ने उठै। लटपटाइत। कहुना कऽ कुरसीपर बैसल आकि टेबुल तरक जगपर नजरि पड़लै। दिनुके पानि राखल। जग उठा पीब गेल। जग रखि कुरसीपर अंगोठि मोने-मन अकासक चिड़ैकेँ हियासए लगल। उड़ैत मृगनयनीपर नजरि गेलै। कौलेजक छात्रा मृगनयनीकेँ किछु देर देखि पत्नी कामिनीपर नजरि देलक। मनमे उठलै दू बेटीक जिनगी। फेर मन देखलकै चहकैत मृगनयनी। निर्णए केलक जे अपना घर मृगनयनीकेँ जरूर आनब। रसे-रसे मन शान्त हुअ लगलै।
दोसर दिन कोर्ट होइत लालबाबू मृगनयनी संग घर पहुँचल। मृगनयनीकेँ देखि कामिनी घबड़ाएल नै। मन पड़लै दादी मुँहक सुनल खिस्सा। तँए पुरुख लेल दूटा पत्नी होएब कोनो अधला नै। अपन दुनियाँमे मस्त। काजक कोनो घटती नै, कनी-मनी बढ़तीए। तँए जुआनीक आनन्द कामिनीमे।
बिआहक आठ बर्ख बाद जे लालबाबू डिमोसट्रेटरसँ प्रोफेसर बनल, ओ आइ स्त्रीक खिलौना बनि गेल! एहेन-एहेन लोकक केते आश।
आठ बजे साँझ। बजारसँ दुनू परानी मृगनयनी आ लालबाबू मोटर साइकिलसँ उतरि कोठरीमे पहुँचल। अगल-बगलक कुरसीपर बैसि ब्राण्डीक बोतल निकालि टेबुलपर रखलक। मुदा टेबुल कहऽ चाहै जे `भाय सोझहा-सोझही बेइज्जत नै करह', हम किताब रखैबला छी, नै कि बोतल। मुदा वेचाराक विचार, मिथिलाक कन्याँ जकाँ, तँए सभ किछु सहि लैत। जहिना राज-दरबारमे मिथिलाक राजा-जनककेँ जननिहार पंडित सहि लथि।
असेरी गिलाससँ दुनू बेकती एक-एक गिलास ब्राण्डी चढ़ा अपन दुनियाँमे विचरण करए लगल। प्रश्न उठल कामिनीक।
मृगनयनी-
“हम्मर एकटा विचार सुनू।”
“बाजू।”
“पत्नीक सभ सुख जँ एक पत्नीसँ पूर्ति हुअए तहन दोसर रखबाक कोन खगता?”
“कोनो नै।”
“तहन सौतीन कामिनीकेँ रखि कऽ की फेदा?
कनी गुम्म भऽ लालबाबू सोचए लगल। मन पड़लै कामिनी। निस्सकलंक, स्वच्छ, कोमल-कोमल पंखुड़ी गंध युक्त कामिनी।
दोहरा कऽ मृगनयनी बाजलि-
“बस, यएह पुरुखक कलेजा छी। कामिनीकेँ रस्तासँ हटाएब हम्मर जिम्मा भेल।”
मृगनयनीक रूप देखि विधातो अपन गल्तीपर सोचितथि, नारी-पुरुषक बीच जेहेन थलथला पुल बनोलिऐ तेहेन नारी-नारीक बीच किए ने बनोलिऐ! मृगनयनी आ लालबाबूक बीचक बात कामिनीओ सुनैत। जहिना मृगनयनीक करेजमे कामिनीक प्रति आगि धधकैत तहिना मृगनयनीओक प्रति कामिनीक करेजमे आगि पजरि गेल। मुदा अपनाकेँ सम्हारैत ओ घरसँ निकलि जाएब नीक बुझलक। किएक तँ तीन जिनगीक प्रश्न आगूमे आबि ठाढ़ भऽ गेलै। तहूमे दूटा ओहेन जिनगी जे दुनियाँमे अखनि पएरे रखलक अछि। चुपचाप कामिनी अपन रहैबला कोठरी आबि दुनू बेटीकेँ एक टक देखि, छह बर्खक रीताकेँ पएरे आ तीन बर्खक सीताकेँ कोरामे नेने घरसँ निकलि गेल। मनमे आगि लगल, तँए कोनो सुधि-बुधि नै।
स्टेशन आबि कामिनी ट्रेन-गाड़ीक पता लगौलक। चारि घंटा पछाति गाड़ी। दुनू बच्चा संग कामिनी प्लेटफार्मपर गाड़ीक प्रतीक्षामे बैसि रहलि। मनमे अनेको रंगक प्रश्न उठए लगलै। मुदा सभ प्रश्नकेँ मनसँ हटबैत ऐ प्रश्नपर अँटकल जे जे माए-बाप जनम देलक ओ जरूर गड़ा लगौत। जँ नै लगौत तँ बड़ीटा दुनियाँ छै, बूझल जेत्तै। तँए सभसँ पहिने माए-बाप लग जाएब। डेढ़ बजे रातिमे गाड़ी पकड़ि, दुनू बच्चा संग भोरमे अपना नैहरक स्टेशन उतरल। भुखे तीनू लहालोट होइत। मुदा ऐठामक नारीमे तँ सभसँ पैघ ई गुण होइत जे धरती जकाँ सभ दुखकेँ सहि लइए। मुदा दुनू बेटीक मुँह देखि चिन्ताक समुद्रमे डुमए लगल। की केकरोसँ भीख मांगि बच्चाकेँ खुआबी? कथमपि नै। की बच्चाक जिनगीकेँ एतै अन्त हुअए दिऐ? अपन साध कोन! मुदा नाना ऐठाम तक पहुँचत केना? जी-जाँति कऽ एकटा मुरही-कचड़ीक दोकानपर कामिनी पहुँच मुरही बेचैवाली बुढ़ियाकेँ कहलक-
“दीदी, हमर नैहर दुखपुर छी। ओत्तै जाइ छी। दुनू बच्चा रातिमे खेलक नै, तँए भुखे लहालोट होइए। दू रूपैआक मुरही-कचड़ी उधार दिअ। काल्हि पाइ दऽ देब।”
बिनु किछु सोचनइ-विचारने बुढ़िया बाजलि-
“बुच्ची, तोरा पाइ नै छह तँ की हेतै। हमरो एहेन-एहेन चारि गो पोता-पोती अछि। हम बच्चाक भुख बुझै छिऐ।”
कहि दुनू बच्चाकेँ मुरही-कचड़ी देलक। तीनू खा कऽ विदा भेल।
कामिनीक नैहर पहुँचैत-पहुँचैत सुरूज एक बाँस ऊपर चढ़ि गेल। दुखपुरक दछिनबरिआ सीमापर एकटा पाखरिक गाछ। पाखरिक गाछसँ आगू बढ़ैक साहसे ने कामिनीकेँ होइ। गाछक निच्चाँमे बैसि ठोह फाड़ि कानए लगल। दुखपुरक सएओ ढेरबा बचिया घास छिलैत बाधमे। कामिनीक कानब सुनि सभ पथिया-खुरपी नेनइ पहुँच गेलि। दुनू बच्चाकेँ दू गोटे कोरामे लऽ कामिनीकेँ संग केने घरपर एली।
हाथ उठा बाबी पानिसँ निकलि, साड़ी बदलि, छठिक कथा कहए लगलखिन। कथा कहि औंकरी छीटि पावनिक विसर्जन केलनि।
अखनि धरि जे ढोलिया एक तालमे ढोल बजबै छल ओ समदाउनिक ताल धेलक। नटुओ समदाउन गाबए लगल।
सभ अपन-अपन कोनियाँ समेटि छिट्टामे रखि, ढोलियाकेँ एकटा ठकुआ एक छीमी केरा दऽ दऽ विदा भेल।
Subscribe to: Post Comments (Atom)


text:
Wednesday, October 5, 2016
बिसाँँढ़ (चारिम संस्करण)
बिसाँँढ़ (चारिम संस्करण)
पैछला चारि सालसँ रौदी भेने गामक सुर्खीए बेदरंग भऽ गेल। जे गाम हरिअर-हरिअर गाछ-बिरीछ, अन्नसँ लहलहाइत खेत, पानिसँ भरल इनार-पोखैर, सैंकड़ो रंगक चिड़ै-चुनमुनी, हजारो रंगक कीट-पतंगसँ लऽ कऽ गाए-महींस आ बकरीसँ भरल रहै छल ओ मरनासन्न भऽ गेल। सुन-मसान जकाँ। बीरान। सबहक मनमे एक्केटा विचार अबैत जे आब ई गाम नइ रहत। जँ रहबो करत तँ खाली माटिए-टा। किएक तँ जइ गाममे खाइले अन्न नै उपजत, पीबैले पानि नइ रहत तइ गामक लोक की हवा पीब कऽ रहत?
जइ मातृभूमिक महिमा अदौसँ सभ गबैत एला ओ भूमि चारिए सालक रौदीमे पेटकान लाधि देलक। मुदा तैयो लोकक टुटैत आशाक वृक्षमे नव-नव फुलक कोढ़ी टुस्साक संग जरूर निकैल रहल अछि। निकलबोकेना ने करत, आखिर जनकक राज मिथिला छिऐ किने। जइ राज्यमे बारह-बर्खक रौदीक फल सीता सन भेटल तइ राज्यमे, हो-ने-हो जँ कहीं ओहने फल फेर भेटए! ..एक दिस रौदीक सघन मृत्युवाण चलैत तँ दोसर दिससँ आशाक प्रज्वलित वाण सेहो ओकर मुकाबला करैत। जेकर हँसेरियो नमहर।
एहनो स्थितिमे दुनू परानी डोमनक मनमे जीबैक ओहने आशा बनल रहल, जेहने सुभ्यस्त समैमे। कान्हपर कोदारि नेने आगू-आगू डोमन आ माथपर सिंगही माछ आ बिसाँढ़सँ भरल पथिया नेने पाछू-पाछू सुगिया, जिनगीक गप-सप्प करैत बड़की पोखैरसँ आँगन अबैत रहए। चानिक पसीना दहिना हाथसँ पोछि, मुस्कियाइत सुगिया बाजल-
“जेकरा खाइ-पीबैक ओरियान करैक लूरि-उहि छै ओ कथीक चिन्ता करत?”
पत्नीक बात सुनि डोमन पाछू घुमि सुगियाक चेहरा देख, बिनु किछु बजने नजैर निच्चाँ केने आगू डेग बढ़बए लगल। किएक तँ खाइक ओते चिन्ता मनमे नहि, जेते पानि पीबैक।
डोमनकेँ अपन खेत-पथार नहि। मुदा दुनू बेकती तेहेन मेहनती जे नहियोँ किछु रहने नीक-नहाँति गुजर करैत। गिरहस्तीक सभ काजक लूरि रहितो डोमन कोनो गिरहस्तसँ बन्हाएल नहि, ओना समए-कुसमए अपन काज नइ रहने बोइनो कऽ लइत। ओना, अपना खेत नइ रहने खेती तँ नहियेँ करैत मुदा दस कट्ठा मरूआ धरि सभ साल बटाइ रोपि लैत, जइसँ पाँच मन अन्नो घर लऽ अबैत।
मरूआ-बीआ तैयार करैमे बेसी मेहनत होइए। सभ दिन बीआ पटबए पड़ैए। शुरूहे रोहैणमे बड़की पोखैरक किनछैरमे डोमन बीआ पाड़ि लइत। लगमे पानि रहने पटबैयोक सुविधा। आरू बीराड़ तँए बीओ नीक उमझैत। पनरहे दिनमे रोपाउ भऽ जाइत। मिरगिसरामे बर्खा होइते डोमन सभ साल अगते मरूआ रोपि लैत, मुदा ऐ बेर से नइ भेलइ। बर्खा नइ भेने बीआ बीराड़ेमे बुड़हा गेलइ। एक्को धूर मरूआक खेती गाममे नहि भेल। तेतबे नहि, अखन धरि कियो ने धानक बीराड़क खेत जोतलक आ ने बीआ बागु केलक।
रौदीक आगम सबहक मनमे हुअ लगल। मुदा तैयो केकरो मनमे अन्देशा नहि! किएक तँ ढेनुआर नक्षत्र सभ पछुआएले रहए।
जहिना रोहैण-मिरगिसरा फोंक गेल तहिना अदरो। समए सेहो खूब तबि गेल। दस बजेसँ पहिनहि लोक बाधसँ आँगन आबि जाइत, किएक तँ लू लगैक डर सबहक मनमे।
मरूआ खेती नइ भेने दुनू परानी डोमनक मनमे चिन्ता पैसए लगल।
बड़की पोखैरसँ दुनू परानी पुरैनक पातक बोझ माथपर नेने अँगना अबैत बाटमे सुगिया बाजल-
“ऐ बेर एक्को कनमा मरूआ नइ भेल। बटाइयो केने आन साल ओते भऽ जाइ छल जे सालो भरि जलखै चलि जाइ छेलए। ऐ बेर तँ जलखैयो बेसाहिये कऽ चलत।”
माथ परहक पुरैनक पातक बोझसँ पानि चुबैत। जे डोमनो आ सुगियोकेँ अधभिज्जु कऽ देने। नाक परहक पानि पोछैत डोमन उत्तर देलक-
“कोनो कि अपनेटा नइ भेल आकि गामेमे केकरो नइ भेलइ। अनका होइतै आ अपना नै होइत तहन ने दुख होइतए। मुदा जब केकरो नइ भेलै तँ हमरे किए दुख हएत। जे दसक गति हेतै से अपनो हएत। अपना तँ पुरैन-पातक रोजगारो अछि आ जेकरा ईहो ने छइ?”
पतिक उत्तर सुनि सुगिया मिरमिराइत बाजल-
“हँ, से तँ ठीके। मुदा ठनका ठनकै छै तँ कियो अपने माथपर ने हाथ दइए। तहन तँ ई रौदी इसरक डाँग छी! लोकक कोन साध!”
अखन धरिक समैकेँ कियो रौदी नइ बुझलक। सबहक मनमे यएह होइत जे ई भगवानक लीले छिऐन। कोनो साल अगतेसँ पानि हुअ लगैत तँ कोनो साल अन्तमे होइत। कोनो साल बेसियो होइत तँ कोनो साल कम्मो आ कोनो-कोनो साल नहियेँ होइत। जइ साल अगते बिहरिया हाल भऽ जाइत ओइ साल समैपर गिरहस्ती चलैत मुदा जइ साल पचता बर्खा होइत तइ साल अधखड़ू खेती भऽ जाइत...।
जखन हथियो नक्षत्र धरिमे बर्खा नइ भेल तखन सबहक मनमे आबए लगलै जे ऐ बेर रौदी भऽ गेल। ओहिना जोतल-बिनु-जोतल खेतसँ गरदा उड़ैत। घास-पातक केतौ दरस नहि। मुदा तँए कि लोक हारि मानि लेत? कथमपि नहि! सभ दिनसँ गामक लोकमे सीना तानि कऽ जीबैक जे अभियास बनल अछि ओ पीठ केना देखौत...। भऽ सकैए जे इन्द्र भगवानकेँ कोनो चीजक दुख भऽ गेल हेतैन। जइसँ बिगैड़ कऽ एना केलैन। तँए हुनका वौसब जरूरी अछि। जखने फेर सुधैर जेता तखनेसँ सभ काज सुढ़िया जाएत। ..यएह सोचि कियो भूखल-दूखलकेँ अन्न दान करैत, तँ कियो कीर्तन-अष्टयाम-नवाह, तहिना कियो चंडी, विष्णु यज्ञ-जप, तँ कियो महादेवक पूजा इत्यादि। अनेको रंगक बौसैक ओरियान लोक सभ शुरू केलक। जनिजाति सभ सेहो कमला-कोसीकेँ छागर-पाठी कबुलए लगली। जँ हुनकर महिमा जगतैन तँ बिनु बर्खोक बाढ़ि अनती। बाढ़ि औत पोखैर-झाँखैरसँ लऽ कऽ चर-चौरी, डोह-डाबर सभ भरत। रौदी कमत। अदहा-छिदहा उपजो हेबे करत...।
बर्खाक मकमकी देख नेंगरा काका महाजनी बन्न कऽ लेलैन। ओ बुझि गेला जे ऐ बेरक रौदी ऐगला साल बिसाएत। मुदा सोझमतिया बौकी काकी सभटा चाउर लगा लेलैन। ओना बौकी काकीक लहनो छोट, खाली चाउरेक, सेहो पावैने-तिहार धरि समटल रहै छैन। बौकी काकीक महाजनी मातृ-नौमी, पितृ-पक्षसँ शुरू भऽ पाहुन-परक होइत दुर्गापूजा-कोजगरा होइत दिवाली-परेब, गोवर्धनपूजा-भरदुतिया आ छठि होइत शामा धरि अबैत-अबैत सम्पन्न भऽ जाइ छैन। किएक तँ समाकेँ सभ नवका चूड़ा खुअबैत। खुएबे-टा नहि करैत, संगे भारो दइत। ताधैर कोला-कोली धानो पकि जाइत। मुदा ई बात बौकी काकी बुझबे ने केलैन जे ऐ बेर रौदी भऽ गेल। तँए अपनो खाइले नै रखली। जहिना बोनिहार-किसान तहिना महाजन बौकियो काकी भऽ गेली।
अगहन अबैत-अबैत सभकेँ चिन्ता हुअ लगलै जे अपने की खाएब आ माल-जालकेँ की खुआएब। किएक तँ कातिक धरिक ओरियान, अपनो आ मालो-जाल-ले तँ अधिकांश लोक पहिनहिसँ करि कऽ रखैत। जे ऐबेर नेंगरा काका छोड़ि सबहक सठि गेलैन..! अन्तमे धानोक बीआ सभ कुटि-छाँटि कऽ खा गेल। ..ऐबेर धानक कोन गप जे हाल दुआरे रब्बियो-राइ हएब कठिन। एकाएक सबहक भक्क खुजल। भक्क खुजिते मनमे चिन्ता समाए लगलै। जेना-जेना समए बितैत तेना-तेना चिन्तो फौदाइत। एक तँ ओहिना चुल्हि सभ बन्न हुअ लगल, ऊपरसँ सुरसा जकाँ समए मुँह बाबि सबहक आगूमे ठाढ़। चिन्तासँ लोक रोगाए लगल। भोर होइते धिया-पुताक बाजा सौंसे गाममे बजए लगैत। मौगी पुरुखकेँ करमघट्टू तँ पुरुख मौगीकेँ राक्षसनी कहए लगल। जइसँ धिया-पुताक बाजाक संग दुनू परानीक नाच शुरू भऽ जाइत। मुदा एहेन समए भेलोपर दुनू परानी डोमनक मनमे एक्को मिसिया चिन्ता नहि। किएक तँ जुड़ेशीतलसँ पुरैनक पातक रोजगारा शुरू केलक। रोजगारो नमहर। बावन बीघाक बड़की पोखैर। जइमे सापरपिट्टा पुरैनक गाछ। बजारो नमहर। निर्मली, घोघरडीहाक संग झंझारपुरक नबको आ पुरनो बजार। ..असगरे सुगिया केते बेचत। पुरैनक पात किननिहार हलुआइसँ लऽ कऽ मुरही-कचड़ीवाली धरि। तैपर सँ भोज-काजमे सेहो बिकाइत। तँए आठ दिनपर पार लगौने रहए।
भरि दिन डोमन पत्ता तोड़ि-तोड़ि जमा करैत। एक दिन सुगिया पातकेँ सेरिया-सेरिया तेसरा दिनपर भोरुके गाड़ीसँ बेचैले जाइत। जे पात उगैर जाइ ओकरा डोमन सुखा-सुखा रखैत। किएक तँ सुखेलहो पातक बिकरी होइए।
आइ निर्मलीसँ पात बेच कऽ सुगिया आबि पतिकेँ कहलक-
“रौदी भेने अपना चलतीए आबि गेल!”
चलतीक नाओं सुनि मुस्कियाइत डोमन पुछलक-
“से की?”
“सभ पात बेचनिहार वेपारी थस लऽ लेलक। सभ गामक पोखैर सुखि गेलै, जइसँ सबहक कारबार बन्न भऽ गेलइ। अपनेटा पात बजार पहुँचैए। आइ तँ जहाँ गाड़ीसँ उतरलौं कि दोकानदार आबि-आबि बुझू जे लुझि लेलक। टीशनेपर छुहुक्का उड़ि गेल।”
डोमन-
“अहाँकेँ लूरि नै छेलए जे दाम बढ़ा दैतिऐ, एकक दू होइत।”
सुगिया-
“ऐगला खेपसँ सएह करब। आब तँ बर्ड़ी सेहो जुआइत हएत किने?”
डोमन-
“गोटे-गोटे जुआएल अछि। अखन बीछि-बीछि तोड़ए पड़त, तँए पाँच दिन आरो छोड़ि दइ छिऐ।”
तेसर साल चढ़ैत-चढ़ैत गामक एकटा बड़की पोखैर आ पाँचटा इनार छोड़ि सभ सुखि गेल। नमहर आँट-पेटक बड़की पोखैर। किएक तँ दाँइत खुनने अछि किने? लोकक खूनल थोड़े छिऐ। देव अंश अछि। तँए ने गामक सभ अपन बेटाकेँ उपनयनो आ बिआहोमे ओही पोखैर जा पहिने नहबैए। तेतबे नहि, छठिमे हाथो उठबैए। हमरा इलाकाक पृथ्वीक बनाबट सेहो अजीब अछि। बुझू तँ माटिक पहाड़। पाँच साए फुटसँ निच्चाँ धरि ने बाउल अछि आ ने पानि। शुद्ध माटि। जइसँ ने एक्कोटा चापाकल आ ने बोरिंग गाममे। पानि दुआरे गाम-गामक लोककेँ पड़ाइन लगि गेल। माल-जाल उपैट गेल। सभटा गाए-माल चाहे तँ लोक बेच लेलक वा खढ़ पानि दुआरे मरि गेलइ। अदहासँ बेसी गाछो-बिरीछ सुखि गेल। चिड़ै-चुनमुनी इलाका छोड़ि देलक। जे मूस अगहनमे अंग्रेजी बाजा बजा-बजा सत-सतटा बिआह करै छल ओहो या तँ बिलेमे मरि गेल वा केतए पड़ा गेल तेकर ठेकान नहि। हमरो गामक अदहासँ बेसीए लोक पड़ा गेल। मुदा तैयो जिबठगर लोक गाम छोड़ैले तैयार नहि। पुरुख सभ गाम छोड़ि परदेश खटैले चलि गेल। मुदा बाल-बच्चा आ जनि-जाति गामेमे रहल।
पोखैर-इनारकेँ सुखैत देख लोक पानि पीबैले बड़कीए पोखैरक कतबाहिमे कूप खुनि लेलक। अपन-अपन कूप सभकेँ। पानिक कमी नहि। तीन सालक जे रौदी परोपट्टा-ले बाम भऽ गेल अछि, ओ डोमन दुनू परानी-ले दहीन भऽ गेल। काज तँ आने साल जकाँ मुदा आमदनी दोबर-तेबर भऽ गेलइ। गामक जमीनोक दर घटल। जइसँ डोमन खेत कीनए लगल। ओना सुगियाक इच्छा खेत किनैक नहि। किएक तँ मनमे होइ जे अहिना सभ दिन रौदी रहत आ खेत सभ पड़ता। तँए अनेरे खेत लऽ कऽ की करब। घास-पानिक दुआरे मालो-जाल लेब नीक नहियेँ हएत।
डोमनक मनमे आशा रहै जे जहिना लूल्हियो कनियाँ बेटा जनमा कऽ गिरथाइन बनि जाइए तहिना ने पानि भेने परतियो खेत हएत।
योगी-तपस्वीक भूमि मिथिला अदौसँ रहल। जे अपन देह जीव-जन्तुक कल्याण-ले गला लेलैन। ओ की ऐ बातकेँ नहि जनै छला? जरूर जनै छला! तँए ने गाममे अठारह गण्डा[1] पोखैर, सत्ताइस गण्डा[2] इनारक संग-संग चौरीमे सैंकड़ो कोचाढ़ि-बिरइ खुनि पानिक बखाड़ी बनौने छला। सोल्होअना बरखे भरोसे नहि, अपनो जोगार केने छला।
तीन साल तँ दुनू परानी डोमन चैनसँ बितौलक। मुदा चारिम साल अबैत-अबैत बेचैन हुअ लगल। गामक सभ पोखैर-इनार तँ पहिनहि सुखि गेल छल। लऽ दऽ कऽ बड़की पोखैरटा बँचल रहइ। तहूमे आब सुखैत-सुखैत मात्र कठ्ठा पाँचेमे पानि बँचल। सूखल दिस पुरैनियोँ उपैट गेल। खाली बीचमे जे पानि अछि मात्र ओहीमे पुरैनक गाछ बँचल, मुदा तइमे जाँघ भरिसँ ऊपरे गादि छइ। पैसब महाग मोसकिल अछि। पएर दैते सरसरा कऽ जाँघ भरि गड़ि जाइत अछि। के जान गमबए पैसत। निराशाक जंगलमे डोमन वौअए लगल। मनमे हुअ लगलै, जहिना गामक लोक चलि गेल तहिना हमहूँ चलि जाएब। जानि कऽ परानो गमाएब नीक नहि। जिनगी बँचत, समए-साल बदलतै तँ फेर घुमि कऽ आएब नइ तँ केतौ मरि जाएब। जहिना गामक सभ किछु बिलैट गेल, समाजक लोक बिलैट गेल, तहिना हमहूँ बिलैट जाएब...।
पतिकेँ चिन्तित देख सुगिया पुछलक-
“किछु होइए की? एना किए मन खसल अछि?”
पत्नीक प्रश्न सुनि डोमन आँखि उठा कऽ देख पुनः आँखि निच्चाँ कऽ लेलक। आँखि निच्चाँ करिते सुगिया दोहरा कऽ पुछलक-
“मन-तन खराप अछि?”
नजैर उठबैत डोमन बाजल-
“तन तँ नइ खराब अछि मुदा तनेक दुख देख मन सोगाएल अछि। जइ आशापर अखन धरि खेपलौं ओ तँ चलिए गेल जे ऐगलोक कोनो आशा नइ देखै छी। की करब आब?”
सुगिया-
“अपना केने किछु ने होइ छइ। जे भगवान जन्म देलैन आ मुँह चीरने छैथ, अहारो तँ वहए ने देता। तइले एते चिन्ता किए करै छी?”
डोमन-
“सभ किछु बिलैट गेल। एहेन सुन्दर गाम छल सेहो उपैट रहल अछि। खाली माटिटा बँचल अछि। की माटि खुनि-खुनि खाएब? बिनु अन-पानिक कए दिन ठाढ़ रहब?”
“चिन्ता छोड़ू। जहिया जे होइक हेतै से हेतइ। अखन तँ पाइनो ऐछे आ अन्नो ऐछे। जाधैर ऐ धरतीपर दाना-पानी लिखल हएत ताधैर भेटबे करत। जहिया उठि जाएत तहिया केकरो रोकने रोकेबै। तइले एते चिन्ता किए करै छी?”
कहि सुगिया भानसक ओरियानमे जुटि गेल।
पत्नीक बात सुनि डोमन मने-मन सोचए लगल जे हमरा तँ मरैयोक डर होइए मुदा एकरा कहाँ होइ छइ! ई तँ मरैयो-ले तैयारे अछि। ..फेर मनमे उठलै, जीवन-मृत्युक बीच सदासँ संघर्ष होइत आएल अछि आ होइत रहत। तइसँ पाछू हटब कायरता छी। जे मनुख कायर अछि ओ कोन जिनगीक आशामे अनेरे दुनियाकेँ अजबारने अछि। पुनः अपना दिस तकलक। अपना दिस तकिते डोमनकेँ मनमे उठलै, जनु जीबैक बाट हेरा गेल अछि तँए एते चिन्ता दबने अछि...।
तमाकुल चुना कऽ डोमन मुँहमे लेलक। तमाकुल मुँहमे लइते डोमनकेँ अपन माए-बापसँ लऽ कऽ पैछला पुरखा दिस घोड़ा जकाँ नजैर दौगलै। मुदा केतौ रूकलै नहि। जाइत-जाइत मनुखक जड़िमे पहुँच गेलइ। पुनः घुमि कऽ आबि माए लग अँटैक गेलइ। मन पड़लै माइक संग बितौलहा जिनगी। मन पड़लै माइक ओ बात जे दस बर्खक अवस्थामे रौदी बितौने छल।
रौदी मन पड़िते बड़की पोखैरक बिसाँढ़ आ अन्है माँछ डोमनक आँखिक सोझमे आबि गेल। कनी काल धरि गुम्म भऽ मन पाड़ए लगल।
मन पड़लै, अही पुरैनक जड़िमे तँ बिसाँढ़ो फड़ैए। अल्हुए जकाँ। जहिना माटिक तरमे अल्हुआक सिरो आ अल्हुओ रहै छै तहिना पुरैनक जड़िमे सिरो आ बिसाँढ़ो रहैए। अनासुरती मुहसँ निकललै-
“बाप रे! बाबन बीघाक पोखैरमे तँ केते-ने-केते बिसाँढ़ हेतइ। ओकरे खुनैमे माछो भेटत। खाधि बना-बना सिंही-माङुर रहैए।”
एक पंथ दू काज। मनमे खुशी अबिते पत्नीकेँ हाक पाड़ि डोमन कहलक-
“भगवान बड़ीटा छथिन। जहिना अरबो-खरबो जीव-जन्तुकेँ जन्म देने छथिन तहिना ओकर अहारोक जोगार केने छथिन।”
पतिक बात सुनि सुगिया अकबका गेल। जेना किछु बुझबे ने केलक। मुँह बाबि पति दिस तकैत रहल। पत्नीकेँ टकटक तकैत देख डोमन बाजल-
“चुल्हि मिझा दियौ। घुमि कऽ आएब तखन भानस करब।”
पतिक उत्साह देख सुगियाक मनमे शंका भेलै जे मन ने तँ सनैक गेलैन हेन! अखने मुर्दा जकाँ पनिमरू छला आ लगले की भऽ गेलैन! दोसर बात परखैक खियालसँ सुगिया किछु बाजल नहि, चुप-चाप ठाढ़ रहल।
डोमन फेर बाजल-
“की कहलौं! पहिने आँच मिझा दियौ, घरक फट्टक लगा दियौ आ छिट्टा लऽ कऽ संगे चलू।”
सुगिया पुछलक-
“केतए।”
“बड़की पोखैर।”
“किए?”
“एहेन-एहेन सैयो रौदी कटैक खेनाइ पोखैरमे दाबल अछि। आनैले चलू।”
सवाल-जवाब नहि कऽ सुगिया आगि पझा, फट्टक लगा छिट्टा लऽ तैयार भेल। घरसँ कोदारि निकालि डोमन विदा भेल। आगू-आगू डोमन आ पाछू-पाछू सुगिया। बड़की पोखैरक महारपर पहुँचल। पहुँचते डोमन हाथक इशारासँ देखबैत पत्नीकेँ कहलक-
“जेते पोखैरक पेट सूखल अछि ओइमे तेते खाइक वस्तु गड़ाएल अछि। ने खाइक कमी रहत आ ने पीबैक पानिक। जेना-जेना पानि सुखैत जेतै तेना-तेना कूपकेँ गहींर करैत जाएब। जेते पुरैनक गाछ सुखाएल अछि ओइमे घौर्छा जकाँ बिसाँढ़ फड़ल हएत।”
पोखैर धँसि डोमन तीन डेग उतरे-दछिने आ तीन डेग पूबे-पछिमे नापि कोदारिसँ चेन्ह देलक। एक धूर भरिमे। उत्तरबरिया-पुबरिया कोणपर कोदारि मारलक। माटि तेते सक्कत जे कोदारि धँसबे ने कएल। दोहरा कऽ फेर जोरसँ कोदारि मारलक। कोदारि फेर नइ धँसल। आगू दिस देख डोमन हियाबए लगल जे किछु दूर आगूक माटि नरम हएत। खुनैमे असान हएत। मनक खुशी उफैन कऽ आगू बढ़लै, बाजल-
“अँइ यइ ढोरबा माए, हम पुरुख नै छी? देखियौ! हमरा माटि गुदानबे ने करैए! अहाँ हमरासँ पनिगर छी, दू छअ मारि कऽ देखियौ तँ।”
सुगिया-
“पहिने हमर चूड़ी-साड़ी पहिर लिअ आ हमरा अपन धोती दिअ। तहन कोदारि पाड़ि कऽ देखा दइ छी।”
मुस्कियाइत दुनू आगू-मुहेँ ससरल। एक लग्गा आगू बढ़लापर माटि नरम बुझि पड़लै। कोदारि मारि कऽ देखलक तँ माटि सहगर लगलै। एक धूर नापि डोमन खुनए लगल। पहिलुके छअमे एकटा बिसाँढ़क लोली जगलै। लोल देखते उछैल कऽ बाजल-
“हे देखियौ! यएह छी बिसाँढ़!”
सुगिया-
“लोल देखने नै बुझब। सौंसे खुनि कऽ देखा दिअ?”
पत्नीक बात सुनि डोमनकेँ शंका भेलै जे हो-ने-हो कहीं अधेपर सँ ने कटि जाए। तँए लोल पकैड़ डोला कऽ हाथेसँ उखाड़ए लगल। मुदा नइ उखड़लै। कनी हटि दमसा कऽ दोसर छअ मारलक। छअ मारिते एक बीतक देखलाहा आ तैसंग दूटा आरो देखलक। तीनूकेँ खुनि दुनू परानी डोमन निंगहारि-निंगहारि बिसाँढ़ देखए लगल।
उज्जर-उज्जर। नाम-नाम। लठिआहा बाँस जकाँ गोल-गोल। मोट। हाथीक दाँत जकाँ चिक्कन। बित भरिसँ हाथ भरिक। पाव भरिसँ आध सेर धरिक।
पत्नी दिस नजैर उठा कऽ डोमन देखलक तँ पचास वर्षक आगूक जिनगी बुझि पड़लै। पति दिस नजैर उठा कऽ सुगिया देखलक तँ चूड़ीक मधुर स्वर आ चमकैत मांगक सिनुर देखलक।
छिट्टा भरि बिसाँढ़ आ सेर चारिए-क सिंही माछ नेने दुनू परानी- डोमन आ सुगिया खुशीसँ हलसैत विदा भेल।
¦¦
Subscribe to: Post Comments (Atom)


text:
संयुक्त राष्ट्र सङ्घ
संयुक्त राष्ट्र सङ्घ एक अन्तराष्ट्रिय संस्था छी । एकर स्थापना २४ अक्टुबर १९४५ मे भएल अछि । ई सङ्घमे वर्तमानमे १९३ सदस्य राष्ट्रसभ अछि, जहिमे संसारक लगभग सभ देशसभ परैत अछि । एकर सदस्य राष्ट्रसभके अन्तर्राष्ट्रिय कानून, अन्तर्राष्ट्रिय सुरक्षा, आर्थिक विकास आ सामाजिक निष्पक्षतामे आपसी सहयोग मिलए कहि उद्देश्यसाथ संयुक्त राष्ट्र सङ्घक स्थापना भएल अछि । मूलत: अन्तर्राष्ट्रिय सङ्घर्षमे हस्तक्षेप करए लेल सहज होए कहि दोसर विश्वयु्द्धक विजयी राष्ट्रसभ मिल एकर स्थापना केलक ।
संयुक्त राष्ट्रसंगक औपचारिक कामकाजमे अङ्ग्रेजी, चिनियाँ, फ्रान्सेली, रुसी, स्पेनी आर अरबी भाषाक प्रयोग होएत अछि।
विषय सूचीसभ
अङ्गसभ[सम्पादन करी]
संयुक्त राष्ट्रमे ६ मुख्य अङ्गसभ अछि । जे निम्न अछि -
- महासभा
- सुरक्षा परिषद
- आर्थिक तथा सामाजिक परिषद
- संयुक्त राष्ट्र जिम्मा जमानी परिषद (वर्तमानमे ई संस्था निस्क्रिय अछि)
- अन्तराष्ट्रिय न्यायालय
- सचिवालय
उद्देश्य[सम्पादन करी]
- अन्तराष्ट्रिय शान्ति आर सुरक्षा कायम राखनाए ।
- जनताक समान अधिकार आर आत्मनिर्णयक सिद्धान्तक सम्मानक आधारमे राष्ट्रसभबीच मैत्रीपूर्ण सम्बन्धक विकास करनाए।
- आर्थिक, सामाजिक, सांस्कृतिक वा विश्वकल्याणकारी प्रकृतिक अन्तराष्ट्रिय समस्यासभक समाधान करनाए तथा जाति, लिङ्ग, भाषा वा धर्मसम्बन्धी भेदभाव नैराख सभक लेल मानवअधिकार एवं मौलिक स्वतन्त्रताप्रतिक सम्मानके बढावा देनाए आर प्रोत्साहित करएमे सहयोग प्राप्त करनाए ।
- ई उद्देश्यसभ प्राप्त करएक लेल सदस्य राष्ट्रसभक काम कार्यबाहीमे सामञ्जस्यता लाबैक लेल संयुक्त राष्ट्र सङ्घक केन्द्र बनेनाए ।


text:
Tuesday, September 4, 2012
गीत- रामभरोस कापड़ि भ्रमर
रामभरोस कापड़ि भ्रमर, १९५१-। जन्म-बघचौरा, जिला धनुषा (नेपाल)। बन्नकोठरी: औनाइत धुँआ (कविता संग्रह), नहि, आब नहि (दीर्घ कविता), तोरा संगे जएबौ रे कुजबा (कथा संग्रह, मैथिली अकादमी पटना, १९८४), मोमक पघलैत अधर (गीत, गजल संग्रह, १९८३), अप्पन अनचिन्हार (कविता संग्रह, १९९० ई.), रानी चन्द्रावती (नाटक), एकटा आओर बसन्त (नाटक), महिषासुर मुर्दाबाद एवं अन्य नाटक (नाटक संग्रह), अन्ततः (कथा-संग्रह), मैथिली संस्कृति बीच रमाउंदा (सांस्कृतिक निबन्ध सभक संग्रह), बिसरल-बिसरल सन (कविता-संग्रह), जनकपुर लोक चित्र (मिथिला पेंटिङ्गस), लोक नाट्य: जट-जटिन (अनुसन्धान)। नेपाल प्रज्ञा प्रतिष्ठानक सदस्यता- श्री राम भरोस कापड़ि 'भ्रमर' (२०१०)।
गीत
ओ पवन, झिहिर झिहिर बहैत जाउ
छूबि बताउ कने, पिया छथि कतए केकरा संग
वर्षहु गेला भेलनि, सुधिबुधि किछु ने छन्हि!
दिन भेल पहाड, दुख भेल जीवनक अंग।
निष्ठूर समाज चाहे, नोचि नोचि खाइ जेना
शेरक भूख बनल जवानीक तरंग जेना
चारुभर शिकारी ताकमे बैसल अछि
रहल ने कोनो उमंग!
ओ पवन, पिया छथि कतए केकरा संग!!
अधिकारक बात सभ लागु ने भेल कखनो
नारीक बेथा-कथा कमैनीक धंधा एखनो
जान जोखिम बनल कतए धरि घींचब
त्यागब प्राण वियोगे कन्त!
ओ पवन, पिया छथि कतए केकरा संग!!
जानि जानि आगिसँ खेली केना हम
शक्ति भरल मुदा तौली केना हम
शील, सुशील मिथिला केर ललना
पतिक परोक्ष भेल शिथिल तरंग!
ओ पवन, पिया छथि कतए, केकरा संग!!
Posted by Gajendra at 8:58 AM
Labels: रामभरोस कापड़ि भ्रमर
Subscribe to: Post Comments (Atom)


text:
दरभंगा सं मुम्बई लोकमान्य तिलक टर्मिनस के लेल एकटा नवका ट्रेन मिलल अछि. एहि ट्रेनक नाम अछि कर्मभूमि एक्सप्रेस आओर नंबर अछि 12545 आओर 12546. एहि ट्रेन के मुख्यमंत्री नीतीश कुमार पटना सं 25 तारीख के रिमोट कंट्रोल सं शुरू करथिन्ह.
एहि ट्रेन के चलला सं मुम्बई रूट पर यात्रा करय वाला लोक के सुविधा होएतन्हि. अखन तक खबर के अनुसार ई ट्रेन कर्मभूमि एक्सप्रेस दरभंगा सं
गुरुवार के खुलि क शनिदिन लोकमान्य तिलक टर्मिनस मुम्बई पहुंचत. मुदा एहि मे फेरबदल संभव अछि.
मुम्बई दिस जाए सं पहिने आ फेर यात्रा करय सं पहिने एक बेर स्टेशन सं एकर टाइम के पता क लेब. एक बेर कर्मभूमि एक्सप्रेस चलनाय शुरू भ जाएत त फेर सही टाइम टेबल सेहो आबि जाएत.
ओना दरभंगा सं एकर खुलय के टाइम अछि 20:35 यानी राति के आठ बजिSक पैंतीस मिनट पर. ई ट्रेन समस्तीपुर... बरौनी... पटना... मुगलसराय... इलाहाबाद... कटनी... जबलपुर... इटारसी... खांडवा... भूसाबल... मनमाड... कल्याण होएत लोकमान्य तिलक टर्मिनस मुम्बई पहुंचत.
जखन कि लोकमान्य तिलक टर्मिनस मुम्बई सं सोमदिन खुलि मंगल के दरभंगा के पहुंचत. लोकमान्य तिलक टर्मिनस मुम्बई सं ई 11:20 मे खुलि दरभंगा मंगल दिन राति मे 21:10 पर पहुंचत. एहि ट्रेन मे पैंट्रीकार नहि अछि.
कर्मभूमि एक्सप्रेस दरभंगा से मुम्बई के लेल दोसर ट्रेन अछि. दरभंगा से मुम्बई के लेल पवन एक्सप्रेस ट्रेन सेहो चलैत अछि. ट्रेन के नंबर अछि 11065 आओर 11066 अछि. ई लोकमान्य तिलक टर्मिनस मुम्बई सं रवि...मंगल आओर गुरूवार के 12:15 बजे खुलैत अछि
दरभंगा सं पवन एक्सप्रेस मंगल... वृहस्पति आओर शनि दिन खुलैत अछि. मुदा पवन एक्सप्रेस के स्टॉपेज किछ बेसि अछि. कर्मभूमि एक्सप्रेस एकरा सं पांच घंटा पहिने पहुंचत. एहि हिसाब सं कहल जा सकैत अछि जे मुम्बई के लेल एकटा नीक ट्रेन शुरू भ रहल अछि.


text:
दिसम्बर’क महीना छल आ भोर दस बजे’क रौद मे ठकना’क चाह’क दोकान’क आगु मे महेश, गणेश, बिदेसी, आ कन्हैया, बैसल छलाह. तीन टा बेन्च, दोकान’क आगू मे तीन दिस सँ राखल छल. एकटा कम चाकर, बिना पेन्ट काएल मुदा बिल्कूल नवे-नव, दोसर मे पौने चारि टा टाँग आ बिना कोनो जोगार के हिलैत डोलैत, तेसर मे एक दिस’क दुनू टा टाँग टूटल मुदा ईँटा गेँट केँ ठोस रुप सँ स्थापित भेल. नव बेन्च पर किओ नहि बैसल छलाह, ई चारो लोकनि नियमित ग्राहक छलाह आ ठकना’क मोन छल जे ओहि पर केवल नव ग्राहक बैसैथि. खासतौर पर गाम मे आएल पाहुन परख. एखन चाह’क पहिल खेपो नहि बनल छल आ ठकना अपन चुल्हा मे कोयला दऽ बियैन सँ हौँकैत छल. ओहि सँ निकलल धुआँ सँ उपस्थित ओहि चारो लोकनि केँ परेशानी होइत छलन्हि आ ठकना दिस कनखी नजर सँ बारी बारी सँ देखैत छलाह. मुदा सब लोकनिक ठकना सँ उधारी चलैत छल आ किनको हिम्मत नहि छलन्हि जे ठकना केँ कहितथि जे जल्दी सँ आगि पजारिबाक लेल. देखल जाए तऽ ठकना जानि बुझि केँ जल्दी सँ आगि पजरए नहि देबऽ चाहैत छलाह. हुनका बुझल छलन्हि जे उपस्थित लोक मे सँ किओ बोहनी कराबय वाला नहि छल. तेँ आगि जल्दी पजरए वा देर सँ, ठकना केँ कोनो समस्या नहि. मुदा गप्प किछु हो, ई ओएह लोक सब थीकाह जे देर सबेर चाह’क पैसा दैये दैत छलथिन्ह, तेँ हुनका लोक केँ जानि बुझि केँ भगेने कोनो फायदा नहि.
ई गाम’क चौक दृश्य छल आ ठकना’क दोकान ओहि चौक पर उपस्थित पाँच टा दोकान मे सबसँ बेसी व्यस्त छल. गाम’क ई एक्के ई टा चौक छल जतय जा केँ प्रत्येक घर’क रास्ता मिलि जाइत छलैक. एहि चौक पर’क दिन, भोर मे आठ बजे सँ शुरु होइत छलैक आ राति दस बजे धरि चलैत छलैक. एतय केवल युवा लोकनिक बोलबाला रहैत छलैक. ई एहेन स्थान छल जतय देश’क प्रत्येक कानून’क समीक्षा काएल जाइत छलैक, जतय बुद्धन’क घर’क नीति सँ लऽ केँ अमेरिका’क विदेश नीति समेत हर सम्भव चर्चा चलैत छलैक. जतय शास्त्रार्थ’क लेल कोनो समय आ पद्धति निर्धारित नहि छलैक. धन्य छल ओ ठकना’क चाह, जे कण्ठ तऽर गेला’क बाद लोक केँ नहि जानि कोना, परिस्थिति’क अनुसार एक दार्शनिक, वैज्ञानिक वा विशेषज्ञ बना दैत छलैक. आ सबसँ पैघ गप्प ई, जे एतय लोक केवल चाय पीबाक लेल कम आबैत छल. चाह’क दोकान पर चाह’क कम आ दोसर चीज’क महत्व बेसी भऽ गेल छल.
एहि सँ पहिने कि चाह’क पहिल खेप बनए आ ओहि सँ चाह’क दोकान पर उपस्थित लोक दार्शनिक, वैज्ञानिक वा विषय-विशेज्ञ बनि जैथि सब किओ क्रमशः चुप्पी साधबा मे बुद्धिमानी बुझैत छलाह, अपितु विषय वस्तु पर गहन चिन्तन करैत छलाह. चुप्पी सँ उर्जा भेटैत छैक, मोन केँ कोनो एक विषय पर एकाग्रचित करबाक मौका भेटैत छैक. चुप्पी, गाम’क चौक पर ठकाना’क चाह’क दोकान पर उपस्थित प्रत्येक ग्राहक’क एक साधना छल, बिल्कूल शास्त्रार्थ सँ पहिने कोनो वरदान’क आश मे एक गहन तपस्या छल. ठकाना किछु दिन मुम्बई मे चाह’क दोकान पर काज केने छल. हुनका बुझल छलन्हि जे कटिँग चाह’क की मतलब होइत छैक. तेँ अपन दोकानदारी मे नगद पैसा देबय वाला केँ फुल चाय दैत छलाह आ उधार वाला लोक केँ कटिँग चाय. मुदा कटिँग चाय सँ किनको परेशानी नहि छलन्हि.
चाह’क पहिल खेप बनि चुकल छल. आ कटिँग चाह’क गिलास सब गोटेँ लऽग आबि गेल छल. महेश जोर सँ फुँकि केँ पहिल चुस्की मुँह मे लेबय वाला प्रथम व्यक्ति छलाह. बिदेसी सँ रहल नहि गेलन्हि आ जोर सँ चुस्की लैत महेश केँ कहलथिन्ह, "की यौ महेश बाबु बहुत जोर सँ चुस्की लऽ रहल छी?"
"हँ! हँ! हम कोन काज नुका केँ केने छी जे आई करब, चाह पी रहल छी कोनो चोरी नहि कऽ रहल छी" महेश अपन अँदाज मे उत्तर देलथिन्ह.
बिदेसी अपन गप्प केँ प्रमाणित करबाक कोशिश करैत कहलथिन्ह, "सैह तऽ कहलहुँ, जे अहाँ तऽ कोनो काज नुका के नहि करैत छी, तेँ एत्तेक दिन सँ, इएह ठकना’क चाह’क दोकान पर अहाँक चुस्की किओ नहि सुनैत छल, आई सड़क धरि सुना परि रहल अछि, से किएक?"
"ई समय-समय के गप्प थीक भैजी, भऽ सकैत अछि जे अहाँ हमर चुस्की मे कोनो विशेष ध्यान नहि देने होयब", महेश जी अपन गप्प पर अड़ल छलैथि.
"से गप्प नहि छैक, आई हमहुँ अहाँक चुस्की मे बेसी दम देखलहुँ, जरूर कोनो गप्प अछि, कोनो शुभ समाचार आएल अछि तऽ कहल जाए, आ आजुक चाह ओहि समाचार’क नाम पर प्रायोजित काएल जाए, की यौ गणेश जी", कन्हैया लाव लश्कर’क सँग मैदान मे उतरि चुकल छलाह, आ बाँकी बचल गणेश केँ शामिल करबा चुकल छल. वास्तव मे महेश जी जतबे अन्तरमुखी व्यक्ति छलाह ओतबे कन्हैया लबरधौर. बाँकी लोकनि सामान्य छलाह आ कुटनीति भाषा मे ओकरा अवसरवादी कहल जाइत छैक. मतलब ई, "जे पलड़ा भारी बुझि मे आबय उम्हरे झुकि जायब".
चुँकि गणेश केँ गप्प मे शामिल काएल जा चुकल छल तेँ बिना कोनो बाट ताकने खटाक सँ उत्तर देलैथि, "महेश जी केँ कम नहि बुझल जाए. जतेक बाहर सँ शाँत लागि रहल छथि अन्दर सँ ओतबी शातिर बुझु. हमरा चारो लोकनि मे ठकना’क खाता मे सबसँ कम हुनके पैसा छन्हि, नहि जानि कोना, ई प्रत्येक दिन जोगार बैसा लैत छथि, की हौ ठक्कन हम फुसि बाजि रहल छी की?" गणेश अपन गप्प खतम कहैत बजलाह.
ठकना सहमति मे अपन माथ डोला देने छल.
चारु लोकनि अपन अपन तरीका सँ अपन अपन गप्प’क केँ सिद्ध करबा मे लागल छलाह. बिना पढ़ने दार्शनिक सिद्धान्त केँ फेल करैत, बिना पूर्वाग्रह सँ ग्रसित पूर्णतया नव नव सिद्धान्त दैत तर्क, आई चारो लोक बाँकी दिन सँ बेसी मेधावी लागैत छलाह.
अपन तर्क सँ दोसर केँ चुप्प भेल देख बारी बारी सँ सब लोकनि उत्साहित होइत छलाह. ई अक्सरहाँ होइत छैक, जे विजय के अनुभूति मात्र सँ प्रतिभा बढ़ि जैत छैक. तेँ हुनका लोकनिक प्रतिभा सेहो बढ़ि गेल छलन्हि. महफिल अपन चरमोत्कर्ष पर एखन नहि पहुँचल छल कि एतबी मे मुसाय झा केँ डाक-घर सँ आबैत देख महेश पुछि देलथिन्ह, "की यौ मुसाय बाबु कतय सँ आबि रहल छी ?". कतओ सँ नहि कनि दोकान दिस गेल छलहुँ कि डाक बाबु ई रमेश'क चिट्ठी धरा देलथिन्ह. आब हुनके ओतय जा रहल छी हुनकर माए केँ दऽ देबन्हि.
मुसाय बाबु केँ गाम’क लोक बकलेल बुझैत छलन्हि. अक्सर ई भऽ जाइत छैक, दुनियाँ मे जीबाक लेल लोक केँ इर्ष्या, द्वेश, कुटनीति इत्यादि’क जरुरत होइत छैक. आवश्यकता सँ बेसी सज्जन केँ लोक एहेन तरह’क काज नहि कऽ सकैत छथि तेँ बाँकी लोक हुनका बकलेल बुझए लागैत छथि. मुसाय बाबु बहुत सज्जन लोक छलैथ. ओतबी बाजैथ जतेक जरूरत होइन्हि. ई चारो लोक केँ ओ जानैत रहैथ. गाम मे कतेक बेर बाजि चुकल छलाह जे ई लोकनि चौक’क माहौल खराप कऽ केँ राखि देने छथि. बेरोजगार जेकाँ पड़ल रहैत छथि आ उधारी आ मँगनी के चाय पीबैत रहैत छथि. हुनका लोकनि केँ देखि मुसाय बाबु चिट्ठी के नुकौने छलथि. मुदा हुनका बिदेसी पुछि देलकन्हि, "से कोन चिट्ठी छैक, अन्तर्देशी वा लिफाफा? कनि लऽग आबु नहि?"
मुसाय बाबु केँ जाहि बात’क डर छलन्हि ओएह भऽ गेलन्हि. मुदा ओहि चारु लोकनि सँ पारो नहि लागि सकैत छलन्हि. तेँ जेब सँ चिट्ठी निकालैत ओ कहि देलथिन्ह, "अन्तर्देशी" चिट्ठी थीक. कि एतबी मे बिदेसी ओहि चिट्ठी केँ छीनि लेलथिन्ह. मुसाय बाबु हाँ-हाँ करैत रहि गेलाह मुदा ओ लोक नहि मानलन्हि.
ओ चारो लोकनिक ध्यान आब चिट्ठी दिस चलि गेल छल. अन्तर्देशी केँ उलटि पुलटि केँ देखल जा रहल छल. ओ चारो लोकनिक मोन कऽ रहल छलन्हि जे कखन ओ चिट्ठी केँ फाड़ि पढ़ि लेल जाए. मुदा मुसाय बाबु’क तटस्थ विरोध सँ ओना नहि कऽ सकलाह. रमेश पाँच साल पहिने बी.ए. पास कऽ केँ, जयपूर चलि गेल छलाह. पहिने तीन साल धरि कोनो खोज खबरि नहि देलथिन्ह. ओकर बाद एकटा चिट्ठी आ तकर बाद मास दू मास पर कोनो ने कोनो खबरि पठाबैत रहैत छलथिन्ह. रमेश, पाँच साल सँ घर किएक नहि आएल छलाह, से गाम मे चर्चा’क विषय बनि गेल छल. चौक पर बैसल ओ चारो लोकनि से ताक मे छलाह, जे कोनो तरहेँ पता लगाओल जाए जे आखिर गप्प की अछि.
मुसाय बाबु किन्नहुँ तैयार नहि छलाह जे चिट्ठी फाड़ल जाए. ई अक्सर होइत छैक जिनका लोक बेसी बकलेल बुझैत छथि ओ बेसी इमानदार होइत छैक. बेइमानी करबा मे बुद्धि’क इस्तेमाल होइत छैक तेँ तथाकथित बकलेल लोक बेइमानी नहि कऽ सकैत छथि. चारो लोकनि मुसाय बाबु के बकलेल जरुर बुझैत छलाह, मुदा हुनका इहो बुझल छलन्हि हुनकर इमानदारी ओहि चिट्ठी केँ पढ़बा मे बाधक साबित होयत. तेँ अन्तरदेशी केँ गोल बना केँ बीच वाला भूर मे सँ बिना फाड़ने ओ देखय लागलाह. ओहि मे बहुत किछु आँशिक रुप सँ देखा पड़ि रहल छलन्हि मुदा ओकर कोनो मतलब नहि निकालल जा सकैत छल. ताबय धरि मे बिदेसी केँ एक पूरा पँक्ति पढ़ि मे एलन्हि. लिखल छल, "माँ एतय हम सब व्यवस्था केने छी एखन गाम एबाक कोनो प्रयोजन नहिँ". बिदेसी ई लाइन पढ़ि के सब केँ सुनेलथिन्ह आ बाँकी तीन लोक ओ पँक्ति केँ देख केँ बिदेसी’क गप्प पर मोहर लगा देलथिन्ह. ताबय मे मुसाय बाबु चिट्ठी केँ वापस छीनि नेने छलाह. ओ रमेश’क माए केँ चिट्ठी देबाक लेल आगू जा चुकल छलाह.
बिदेसी बाँकी तीनो लोकनि केँ कहलथिन्ह, "ई देखू रमेशबा केँ, पिछला पाँच साल सँ गाम नहि आएल अछि आ आब कहि रहल अछि जे ओतय सब व्यवस्था भऽ चुकल अछि, ई सब व्यवस्था के की मतलब भेल?"
महेश टोन देलथिन्ह, "सब व्यवस्था के की मतलब हेतैक, एखन ओ जयपूर मे रहैत छथि, पैसा कमेबे करैतत हेताह, पाँच साल सँ नहि तऽ गाम आएल आ नहिएँ एकोटा पैसे पठेलक, एखन जवान छथि, भऽ सकैत छैक जे उम्हरे विवाह दान कऽ नेने होइथि"
बिदेसी प्रत्योत्तर देलथिन्ह, "ठीक कहैत छी यौ महेश जी, जरूर ई छौड़ा विवाह कऽ नेने अछि."
"हँ तेँ लाजे गाम नहि आबि रहल छथि, कोन मुँह देखेताह अपन माए बाबुजी केँ" गणेश अपन पक्ष राखैत बाँकी लोक केँ प्रभावित करबाक कोशिश केलथिन्ह.
एहि कथा’क बाँकी हिस्सा हमर पोथी "भोथर पेन्सिल सँ लिखल" मे देल गेल अछि.
पोथी’क बारे मे विशेष जानकारी आ कीनबाक लेल प्रक्रिया निम्न लिन्क मे देल गेल अछि. http://www.bhothar-pencil.co.cc/ .
मैथिली भाषा’क उत्थान मे योगदान करु. पोथी कीनि साहित्य केँ आगू बढ़ाऊ.


text:
गुरुवार, 29 दिसंबर 2011
मधेसी नेता सभ छथि बड बुधियार@प्रभात राय भट्ट
मधेसी नेता सभ छथि बड बुधियार
मधेस मुदा के बनौलक हथियार
कियो नहीं कहू हिनका गद्दार आर मकार
मधेसी नेता सभ छथि बड़ ईमानदार
मधेस मुदा के राखैछ्थी यादगार
भलही मधेसी कें भेटैय नै अधिकार
उनचास मंत्रिमंडल में चौविस मधेसी
जुनी कियो कहू हिनका मालजाल मवेशी
राज्य समझैय हिनका सभके विदेसी
निसंदेह यी मवेशी सभ छथि स्वदेसी
अपहरण हत्या सं मधेस अछि त्रस्त
लूटपाट में नेता....मुदा कियो नहीं कहू भ्रष्ट
चुनाव धैर जनता हिनकर माए बाप
सता में पहुँचैत
हिनका पइर जाईतछैक अभिशाप
बापक सेवा में बुझाईत छैक हिनका पाप !!
रचनाकार:-प्रभात राय भट्ट
सदस्यता लें टिप्पणियाँ भेजें (Atom)


text:
ई छथि उभरैत युवा आ बहुमुखी कलाकार अमीयकर प्रकाश । क्रिकेट, नॄत्य, गायन,
अभिनय आदि में समान रुप सं निपुण अमीयकर प्रकाश अनुपम खेरक स्कूल ऑफ़ एक्टिंग में
फ़ूल टाईम कोर्स केने छथि आ अभिनय, नॄत्य, योगा आ मार्सल आर्टस में प्रशिक्षित छथि
।
मूलत: मधुबनी जिला के रहनिहार प्रकाश जी चैनल वी पर प्रसारित रेड चिलीज एन्टरटेनमेंटक शो “ ये परिन्दे”
एवं दूरदर्शन पर प्रसारित मेगा मैथिली सीरियल “ नयन ने तिरपित भेल” में
सबटा 52 एपिसोड में महत्वपूर्ण भूमिका केने छथि । अहि सीरियल में दर्शक द्वारा अति
प्रशंसित पात्र प्रांजल के के बिसरि सकैत अछि ?
मैथिली भाषा में अरिपन के लेल प्रकाश जी 10 टा नाटक केने छथि। संक्षिप्तत: , अमीयकर प्रकाश जी हिन्दी, अंग्रेजी, आ मैथिली में कुल 16 टा नाटक
में भाग लेने छथि। आकाशवाणी भागलपुर के लेल पोलियो उन्मूलन कार्यक्रम में सेहो काज
केने छथि। शेक्सपीयरक दूटा अंग्रेजी नाटक “मैकबेथ” आ “जूलियस सीजर” में कॆन्द्रीय
भूमिका केने छथि। हिन्दी नाटक “हरिश्चन्द्र” में हिनका द्वारा निभावल गेल
विश्वामित्रक भूमिका के बड्ड प्रशंसा कायल जाईत अछि। विश्वामित्रक भूमिका के लेल
प्रकाश जी के सर्वोत्तम अभिनेताक पुरस्कार सेहो भेटल छनि ।
“आग धड़क रहा है”
के लेल पागल नं 22 के मीडिया द्वारा बड्ड प्रशंसा कायल गेल छल। एतिहासिक नाटक “
मिनाक्षी” में बल्लाल सेनक गुरु चंडीचरणक भूमिका के खूब तारीफ़ एखनो कायल जायत अछि
।
अमीयकर प्रकाश जी एखन संजीब बलाट द्वारा निर्देशित हिन्दी फ़िल्म “ सिक्स
डेज” आ कुमार अमृत श्रीकान्त (NSD) द्वारा निर्देशित हिन्दी फ़िल्म “ यू बिन्नी द बिच “
में मुख्य भूमिका क रहल छथि । “बाबा के दलान“ प्रोडक्सन बैनर के तहत निर्माणाधीन
भोजपुरी फ़िल्म “ कोठा”, जेकर निर्देशन मनोज श्रीपति झा कय रहल छथि, में
दोसर मुख्य भूमिका निभा रहल छथि । सालासर प्रोडक्सन बैनर के अधीन एकटा आर भोजपुरी
फ़िल्म “दिग्गज” में सेहो प्रमुख भूमिका कय रहल छथि । 3S ईन्टरटेनमेंट बैनरक भोजपुरी फ़िल्म “ सजन के घर जाना है”
में मुख्य भूमिका सेहो छनि। अभिनय के अतिरिक्त, अमीयकर प्रकाश जी गायकक रुप में
एखन सोलो भोजपुरी एलबम पर काज कय रहल छथि जाहि में संगीत दय रहल छथि चन्द्रभान
उपाध्याय उर्फ़ छोटे बाबा ।
राष्ट्रीय स्तर पर कयकटा नॄत्य आ गायन प्रतियोगिता में बहुत राशे पुरस्कार
जीतने छथि आ बिहार राज्य क्रिकेट टीमक प्रतिनिधित्व सेहो केने छथि ।
अमीयकर प्रकाश जी जल्दिये कोनो मैथिली फ़िल्म में सेहो अपन नीक अभिनय
के संग देखाई देताह ।


text:
पटना। राष्ट्रपति प्रणब मुखर्जी बुधदिन पटना क श्रीकृष्ण मेमोरियल हॉल मे आयोजित एकटा कार्यक्रम मे बिहार कृषि रोड मैप क शुरूआत केलथि। राष्ट्रपति कहला जे कृषि क क्षेत्र मे विकास जरूरी अछि, जेकरा लेल दोसर हरित क्रांति क आवश्यकता अछि। राष्ट्रपति कहला जे कृषि मे किसान कए मुनाफा कोना हुए, एहि पर अध्ययन हेबाक चाही। बिहार एबा पर खुशी जाहिर करैत ओ कहला जे बिहार क सभ्यता काफी पुरान अछि आ बिहार आबि कए हुनका प्रसन्नता भ रहल अछि। बिहार सरकार क प्रशंसा करैत ओ कहला जे सहकारिता क माध्यम स किसान कए कईटा स्थान पर लाभ पहुंचायल गेल अछि। कृषि क विकास लेल दोसर हरित क्रांति बिहार स शुरु हेबाक चाही। कार्यक्रम क दौरान कृषि रोड मैप पर आधारित एकटा वृत्तचित्र सेहो दिखाउल गेल। एहि अवसर पर मुख्यमंत्री नीतीश कुमार बिहार कए विशेष दर्जा देबाक अनुरोध करैत राष्ट्रपति कए कृषि रोड मैप क विस्तृत जानकारी देलथि। एहि योजना पर अगिला पांच वर्ष मे 1.50 लाख करोड़ टका खर्च हेबाक अनुमान अछि। समारोह मे राज्य क चुनिंदा 1,000 किसान सेहो भाग लेलथि। एहि कृषि रोड मैप क लक्ष्य केवल उत्पादन मे वृद्धि करब संगहि एहि मे खाद्यान्न सुरक्षा, पोषण सुरक्षा, कृषि विकास क समावेशी मानवीय आधार आ महिला क व्यापक भागीदरी क अलावा किसान क आमदनी मे वृद्धि, रोजगार क सृजन आ मजदूर क पलायन पर रोक आ प्राकृतिक संसाधन क संरक्षण आ उपयोग कए शामिल कैल गेल अछि।
एहि स पूर्व करीब 12 बजे राष्ट्रपति वायु सेना क विशेष विमान स पटना हवाईअड्डा पहुंचलाह, जाहि ठाम हुनका गार्ड ऑफ ऑनर देल गेल। हवाईअड्डा पर मुख्यमंत्री हुनकर स्वागत केलथि। एहि मौका पर राज्यपाल देवानंद कुंवर, उप मुख्यमंत्री सुशील कुमार मोदी सहित सबटा मंत्री आ अधिकारी उपस्थित छलाह।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna


text:
बुधवार, 9 अप्रैल 2014
मिथिला पाग दिवस
श्री श्री रविशंकर द्वारा मिथिलावासी केर आत्मगौरवक आपसी हेतु देल गेल मंत्रक जतेक प्रशंसा कैल जाय ओ कम हेतैक। पाग मिथिलाक पहिचान थीक आ स्वतंत्र भारतमे प्रथम प्रधानमंत्री नेहरु सँ लैत अटल बिहारी वाजपेयी और राष्ट्रपति एपीजे अब्दुल कलाम, प्रणव मुखर्जी, सहित जतेक रास महत्त्वपूर्ण व्यक्ति एहि धराधाम मे अयलाह ओ सब पहिरला आ अपन-अपन निष्ठानुसार ओहि पागक कर्ज सेहो उतारलाह।
नेहरुजी जेना मैथिलीकेँ साहित्य अकादमी द्वारा मान्यता प्रदान कय साहित्यिक प्रवर्धन मे सहयोग केलनि, तहिना एपीजे अब्दुल कलाम अपन कक्षामित्र (बौर, रसियारी, दरभंगा) केर एक अनुरोध पर बिहार सरकार सँ अनुशंसा कय एहेन पुलक निर्माण करेबाक काज करौलनि जाहिसँ छहोंछित मिथिला पुन: सहरसा आ दरभंगा बीचा सीधा जोड बनबैत एक बेर फेर उग्रतारा आ कुशेश्वरक नजदीकी घटबैत आध्यात्म केर केन्द्र मिथिलाकेँ फलीभूत केलनि। तहिना हरेक महान भारतपुत्र जहिया-जहिया मिथिलाक पाग पहिरलनि, एकर कर्ज केँ अपन तरीकासँ चुकेबाक प्रयास केलनि।
अटल बिहारी वाजपेयी तऽ मैथिली केँ संविधानक आठम अनुसूचीमे स्थान प्रदान करैत एहेन ठोस काज कय देलनि जे लगभग १०० वर्षक अत्याचारक विनाश भऽ गेल आ मरणासन्न मैथिली फेर जीवन पेबाक लेल तत्पर बनि गेल अछि। जतय अपनहिं लोककेँ मैथिली बाजयमे लाज होवय लागल छल ततय आब नरेन्द्र मोदी समान बहुचर्चित आ प्रखर नेता मैथिलीमे बाजि समस्त मिथिलावासीक नाक गर्वसँ उच्च करैत छथि।
हालहि मिथिलाक सांस्कृतिक राजधानी दरभंगाक यात्रा पर आबि श्री श्री रविशंकर सेहो पाग पहिरि अद्भुत परमानन्दमे सरावोर भेलाह आ समस्त मिथिलावासी सँ एकर गरिमाक रक्षा लेल रामनवमीक सुअवसर पाबि सब वर्गक लोककेँ पाग धारण करबाक लेल प्रेरणाक संचरण करैत कहला जे आजुक दिन 'मिथिला पाग दिवस' केर रूपमे मनायल जाय। हर रामनवमी केर अवसर मिथिलावासी पाग पहिरैथ। आध्यात्मिक दृष्टिकोण सँ मिथिलाक बेटी सिया श्री राम संग विवाह लेल विदाह कैल गेलीह, मर्यादा पुरुषोत्तम राम अपन जीवन चरित्र सँ मिथिलावासीक सम्मान बढौलनि, मानू जे एक प्रतिष्ठाक विशिष्ट पाग सौंपलनि। एहि पर सबहक बरोबरि अधिकार अछि आ एकर सम्मान हम सब राखी। एहि सँ अर्थ, धर्म, काम ओ मोक्ष सब लब्धिक प्राप्ति तय होयत अछि।
मिथिला पाग दिवस
कोई टिप्पणी नहीं:
सदस्यता लें टिप्पणियाँ भेजें (Atom)


text:
मैथिली-भोजपुरी अकादेमी, दिल्ली या बन्धु अकादेमी ?
-: प्रकाश झा, मैलोरंग :-
मैथिली-भोजपुरी अकादेमी, दिल्ली या कि ... बन्धु अकादेमी ? दिल्ली सरकारक एकटा जिम्मेदार ऑफिसरकेँ की एहि तरहक स्थिति उत्पन्न करबाक चाही ? एहि अकादेमी स’ जुड़ल सदस्यक सूची पर एक नज़र :
उपाध्यक्ष : गिरीश चन्द्र श्रीवास्तव
सचिव : रवीन्द्रनाथ श्रीवास्तव
सदस्य : शेफालिका वर्मा
रवीन्द्रलाल दास
दिनांक: 12 मार्च, 2011 क’
आमंत्रित वक्ता : नूतन दास
संजू दास
इन्दु दास
विनीता मल्लिक
अरुणा चौधरी
कामिनी कामायनी
(मार्च क्लोजिंग के अवसर पर मैथिलीक ई विद्वान लोकनि साहित्य काहें लिखल जाव ? विषय पर संगोष्ठी मे अपन अपन गंभीर विचार विमर्शक लेल आमंत्रित छलीह / छलाह । ई संगोष्ठी मैथिली साहित्य के की दिशा देने होयत से एहि संगोष्ठीक विषय आ विचार विमर्श मे भाग लेनिहारि / लेनिहार विद्वानक विद्वता स’ सहजहिं अनुमान लगाओल जा सकैत अछि । मैथिलीक यैह विद्वानक सोचक आधार पर मैथिलीक भविष्य टिकल अछि । मैथिली भाषाक प्रति अपन कर्तव्य आ अपन व्यक्तिगत ज्ञानक आभास त’ लोकमे हेबाके चाहियनि । उपर्युक्त विद्वानक चुनाव छनि गंगेश गुंजन, शेफालिका वर्मा, रवीन्द्रलाल दास आदिक । यैह लोकनि एहि अकादेमीक सदस्य छथि ।
हमर ईमेल:-hellomithilaa@gmail.com
Subscribe to: Post Comments (Atom)


text:
देशभर के पत्रकार सभ के ई अरमान रहैत अछि जे एहि ग्रुप सं जुड़ि कs पत्रकारिता करि. एहि हिसाब सं अहां सभ के लेल ई बड़ नीक मौका अछि.
अगर अहां डेस्क आ रिपोर्टिंग कोनो मे काज करय लेल इच्छुक छी तं देर नञि करि जल्दी सं अप्लाई करि दिअ.
जनसत्ता के एहन युवा आ जोश सं भरल पत्रकार के जरूरत अछि जे पत्रकारिता के एकटा मिशन मानेत होए... एकरा सीरियसली लैत होए. देश-दुनिया के लेल सोचैत होए.
अगर अहां के राजनीति, अर्थनीति, साहित्य, कला, संस्कृति, खेल या विज्ञान मे दिलचस्पी अछि आ एहि मे किछ नव कर चाहय छी तखन ई जॉब अहां लेल अछि.
संगे-संग अंग्रेजी सं हिंदी नीक सं ट्रांसलेशन आओर पेजमेकिंग के काज आबैत अछि तं सोना पर सुहागा... जल्दी सं अपन रेज्युमे एहि ई-मेल- editor.jansatta@expressindia.com पर भेज दिअ.
दिल्ली- एनसीआर मे रहय छी तं एकर ऑफिस मे जाsक सेहो अपन रेज्युमे जमा करा सकैय छी.
पता अछि-
जनसत्ता,
ए-8, सेक्टर-7,
नोएडा- 201301,
जिला- गौतमबुद्ध नगर
उत्तर प्रदेश
अप्लाई करय के लास्ट डेट अछि 20 नवंबर. ताही लेल जल्दी करब.अहां सभ के हमर शुभकामना.


text:
मिति-२०७४/०५/२० गते आनन्द चतुर्दशी के दिन जल चरहैत छैत। सतोषर धाम बोल बम मेला के अयोजित बिगत पुर्ब काल स लाइग रहल अबै छैत। जल भारबाक अस्थान बरमझिया गा.बि.स पुज्यनिय स्थल कमला माइ आैर चारनाथ के जैठाम संगम भेल छैत। अोहि ठामस जल भरबाक कार्यक्रम सुरु कैल जैत छैत।ओइ के बाध बरमझिया,रघुनाथपुर,बरकुर्बा होइत सबैला नगरपालिका ९ सतोषर धाम आइबक श्री सप्तेश्वर नाथ महादेव के जल अभिसेख कैल जाइत ।बोल बम प्रथानकरक लेल सम्पुर्ण मिथिला वासि और भक्त जन सब मे बोल बम मेला मे सहभागी होबक लेले कुशमाहा सतोषर धाम के सम्पूर्ण ग्राम वासि हार्दिक अनुरोध केने अछि।।
(१) नैमि जाइबला काँवरिया लेल जल भरबार मिति- २०७३/०५/१८ गते रैब दिन के भोर मे जल भरबाक कार्यक्रम छैत।।
(२) बोल बम जाइबला काँवरिया लेल जल भरबाक मिति- २०७३/०५/१९ गते सोम दिन के भोर मे जल भरबाक कार्यक्रम छैत।।
(३) मिती- २०७३/०५/२०गते आनन्द चतुर्दशी मंगल दिन सतोषर धाम मे श्री सप्तेश्वर नाथ महादेव जल अभिसेख कार्यक्रम छैत ।।
।। कुशमाहा सतोषर धाम ।।
।। सबैला ना.पा.लि.सतोषर ९।।


text:
एहिमे जिला सचिव बैद्यनाथ यादव, माले राज्य कमिटी सदस्य अभिषेक कुमार, जिला कमिटी के वरिष्ठ सदस्य आरके सहनी, लक्ष्मी पासवान,इंसाफ मंच के नेयाज अहमद, सादिक भारती,प्रो कल्याण भारती,देवेन्द्र कुमार, एक्टू के रामनारयण पासवान, ऐपवा केर शनिचरी देवी, रानी शर्मा, प्रिन्स कुमार कर्ण, रंजीत राम व अभकिसान महासभा के प्रवीण यादव मुख्य रूप से मार्च केर नेतृत्व केलन्हि।
जता प्रतिवाद मार्च मे अररिया हत्याकांड के जिम्मेवार हत्यारा सभक गिरफ्तारी व भरगामा थानाध्यक्ष क' बर्खास्त करबाक, भूमि सुधार आयोग केर सिफारिश क' लागू करबाक मांग प्रतिवाद सभा केर अध्यक्षता करैत सदीक भारती केलन्हि। ओतहि माले जिला सचिव बैद्यनाथ यादव कहलनि कि सामाजिक न्याय केर नीतीश - लालू के राज मे लगातार दलित - गरीब - अल्पसंख्यक सभक हत्या भ' रहल अछि। जाहिक लेल बिहार सरकार जिम्मेवार अछि। मार्च मे आइसा के संदीप चौधरी, इनौस गजेन्द्र शर्मा, शनिचरी देवी, उमेश साह, हीरा पासवान, हरि पासवान, सावित्री देवी आदि मौजूद छला।


text:
हनुमाननगर क गोढ़ियारी गामक रहल दबदबा, जुटल हजार क हजार भीड
दरभंगा। जिला स्थापना दिवस समारोह क तहत भेल साइकिल रेस प्रतियोगिता क दूनू वर्ग मे हनुमाननगर क गोढ़ियारी गाम दबदबा रहल। एहि गाम क सतीश कुमार आ आरती कुमारी अपन अपन वर्ग मे पहिल स्थान पौलथि। विद्यापति उच्च विद्यालय स मैट्रिक क परीक्षा पास करि सतीश फिलहाल पालिटेकनिक क तैयारी करि रहल छथि। जखन कि
आरती कुमारी आईआईटी क तैयारी मे जुटल छथि। 275 प्रतिभागी मे पहिल स्थान आनि आरती कईटा मिथक कए एकसंग तोड़ि देलथि अछि। आरती नौवींक छात्रा छथि। एहि अवसर पर जिलाधिकारी संतोष मल्ल कहला जे साइकिल रेस प्रतियोगिता मे युवा सब जेना जोश देखेलथि अछि ताहि स एहि ठामक माटी स उभर नव जोश क सबूत भेटैत अछि। एहि अभूतपूर्व आयोजन मे भागीदार क तादाद आ सफलता पेबा लेल देखाउल गेल जोश राज्य क विकास क लेल सेहो नव संदेश देलक अछि। प्रतियोगिता क उद्घाटन ललित नारायण मिथिला विश्वविद्यालय क कुलपति डा. एसपी सिंह केलथि। नगर विधायक संजय सरावगी कहला जे साइकिल रेस क जोश स इ संदेश भेटल जे एहि ठामक युवा विकास क रेस मे आगू रहबाक किरिया खा चुकल अछि।
ललित नारायण मिथिला विश्वविद्यालय क डा. नागेन्द्र झा स्टेडियम मे आयोजित भेल एहि प्रतियोगिता कए लकए उत्सवी माहौल छल। हजार क हजार दर्शक सडकक दूनू भाग जमा छलथि, प्रशासन पूरा सतर्क आ चौकस छल। रेस क मार्ग मे सुरक्षा क व्यापक इंतजाम कैल गेल छल। दरभंगाक लोकक टीस बस एतबा रहल जे जिा मे एहि तरहक भेल पहिल रेस मे सांसद कीर्ति झा आजाद गायब छलाह, जखन कि ओ एकटा खिलाडी छथि आ जिलाक लोक कए उम्मीद छल जे खेल कए बढाबा देबा लेल ओ एहि मौका पर अपन जनताक संग रहताह, मुदा एहन नहि भेल, उलटा ओ दिल्ली मे बैस एहि आयोजन स एक दिन पूर्व जिलाक एकटा खिलाडी पर धमकी आ रंगदारी मांगबाक आरोप लगा मीडिया मे छपबाक मनोरथ पूरा केलथि।


text:
दिनभरि निराहार रहि मैथिल स्त्री साँझखन पवित्र भय खूब सुनर केरा केर थम्ह सौं मण्डप सजा ओहि में मंगलाचरण पूर्वक शिव पार्वतीक प्रतिमा स्थापित कय सुगंधित पुष्प धूप दीप ताम्बूल अक्षत चानन वस्त्र नाना प्रकारक नैवेद्य नारियल सुपारी लौंग अनार नारंगी जमीरी नेबो आ सामयिक फल फूल सौं शिव-पार्वतीक पंचोपचार पूजा करैत ई कामना करै छथि-हे शिवे! शिवरूपिणी! हे मङले! सर्व अर्थ केर देनिहारि! हे देवी! शिवरूपे आहाँक सर्वदाक लेल नमन।आहाँ के नमस्कार अछि हे जगध्दात्री! हे सिंहवासिनी! संसारक भय सौं रक्षा कयनिहारि हमर रक्षा करू। एहि तरहे पूजा कय कथा श्रवण कय आरती करै छथि आ ब्राह्मण के वस्त्र गाय सुवर्ण जिनका जतेक श्रद्धा विभव ओतेक दान दक्षिणा करै छथि आ राति भरि शिव-पार्वतीक ध्यान करैत जागरण करैत छथि।
एहि तरहे स्त्री पुरूषक संग जे पूजा करै छथि सब पाप सौं मुक्त भय सात जन्म तक सुख सौभाग्य प्राप्त होईछनि।
दोसर दिन प्रात:काल बाँसक पात्र में अन्नादि भरि ब्राह्मण के दान कय पारणा करै छथि
महादेव कहै छथिन पार्वती सौं-जे अहि तरहे पूजा करै छथि हमरे सन पति पवै छथि हुनक सौभाग्य हमरे सन होई छनि सब तरहक सांसारिक सुख पबैत छथि।एहि व्रतक कथा मात्र सुनला सौं एक हजार अश्वमेध आ एक सौ बाजपेयी यज्ञक फल प्राप्ती करै छथि।हे पार्वती हे देवी! हम आहाँके सब व्रत सौं उत्तम व्रत कहलहुँ जाहि सौं सब पाप सौं मुक्ती भेटैत अछि। सुहाग भागक रक्षक अहि ई पूजा।
एहि पूजा के तीज पूजा अर्थात तृतिया में करै वला पूजा सेहो कहल जाई अछि।कतेक ठाम समूह बना स्री लोकनि ई पूजा सेहो करै छथि। मिथिला में ई पूजा कतौह कतौह कयल जाई अछि।
भादव शुक्ल तृतिया के भविष्योत्तर पुराण में कहल हरितालिका पूजा महिला समाज में प्रसिद्ध अछि।चतुर्थी सौं युक्त तृतिया में इ पूजा करक चाही।
साभार - संस्कार मिथिला
जय मिथिला जय मैथिल जय मैथिली


text:
मिथिलाक गाम घर :
गामक छठ पूजा :3
मिथिलाक गाम घर : एक दिनक गुप अछि । हम हाथ में साबुन ल बाबा पोखरी दिश अश्नान करबाक उदेश्य स बिदा भेलहु । हम जखन पोखरी केर घाट पर पहून्च्लाऊ त ओही थाम मन्नू , सोनू , आ मन्नू केर छोट भाई कपरा फिची रहल छल । ओ लोकिन कोनो दोसर मुदा पर चर्च क रहल छलाह । नहीं जानी कोना ने कोना छठ पाबैन केर गुप होमअ लागल ? सोनू कहलक भेजी एक टा गप कहू ? जखन बजरंग बली ठान में ओर्चेशत्रा आओत त अहि ठाम टीवी -सीडी देखैक लेल के रहत ।
हम कहलियैक सोनू गप त तोहर १६ आन्ना ठीक छोऊ , मुद्दा हम वा तू ओही में की क सकैत छियैक ? मन्नू कहलक जे की भाईजी एना नहीं भ सकैत अछि जे की , हम हूँ सब गोते अपना घाट पर किछु छोट - चीन प्रोग्ग्रमक आयोजन करी । आयोजन त क सकैत छियैक मुद्दा मानू एक टा गप कह , सब गोते चन्दा देथूं वा नहीं ?
ताबत एक टा बृध बाबा घाट पर अछिन्जल लेबाक हेतु आयल छलैक । ओ हमारा लोकिन केर गप सूनी उत्तर देलखिन ।
भरी गाम स मंग्बाक कोण प्रायोजन , आहा लोकनी हुनके सब स चन्दा मांग योक जिनकर - जिनकर घाट अहि पोखरी पर होइत अछि । हुनकर इ कथन सब गोते केर बार निम्मान्न लागल ।
हम सब गोते अस्नान कैलो आ अपन -अपन आँगन चली आइलाऊ । ताबत धरी अहि गप केर निर्णय नहीं भेल जे की प्रोग्ग्रमे होयत वा नहीं ।
मानू केर घर आ हमर घर एकदम सत्ताल अछि । हम अपन आँगन में बैसी भोजन क रहल छलौ की मानू दालान पर स हमरा शोर कैलक । भाईजी आँगन में छि की नहीं ? हम खाइते - खाइत ओकरा चिकार्लियैक । मानू हम आंगन में छि , आब अ ने की बात अछि ? की सोचलियेक ? किछो छान चुप रहबाक बाद हम कहलियैक देख मन्नो एना काम नहीं चलताऊ, सब स पहिने एक टा काम कर । से की भाईजी ? ओ हमारा दिश ताकैत बाजल । एक टा कागज़ - कलम ल क एक टा लिस्त्व बना जाही में ओही सब घर केर नाम हेबाक चाहि जिनकर - जिनकर घाट बाबा पुकारी पर होयत अछि । ठीक छाई भाईजी हम राती भर में अहि काज केर संपन्न क लेब आ भिनूसर्बा में अपनेक स भेट करब । ई गप कही मानू हमरा आंगन स चली गेल । मानू केर आंगन स गेलाक उपरान माँ हमरा समझाब - बूझाब लागली । ओ कहलें जे की देख गामक बार खाराप अछि । आहा सब काठी केर लेल अहि पचरा में परैत छि । हम माँ केर गप पर कोनो ध्यान नहीं देलऔ आ आंगन स चुप - चाप बाहर भ गेलोऊ ।


text:
आम...लीची सं लदल अछि गाछ
एहि बेर मिथिला...बिहार मे आम...लीची सं गाछ लदल अछि. कतहुं जाउ आमक फल सं ढकल गाछ सभतर दिख जाएत. हरिहर-हरिहर आमक फल देख मन ललचा जाएत. अछि. मुदा अखन पाकय के इंतजार करय पड़त.
अहां बेसि सं बेसि एतबा करिs सकय छी जे आमक चटनी के स्वाद लs सकय छी. नेना-भुटका तं कच्चे आम के नून संग खाएत रहय छथिन्ह आओर दांत किटकिटाबैत रहय छथिन्ह. बच्चा सभ के कच्चा आमखाएत देखैत अहांक मुंह मे सेहो पानि आबि जाएत.
अहां दस ठामक आम खा लिअ... मुदा मिथिलाक माटिक गाछ के आमक स्वाद के तुरिया दोसर कोनो आम नहि करि सकैत अछि. गामक बम्बईया... मालदह आमक स्वाद दोसर ठामक आम मे नहि मिलत.
एहि बेर आम बेसि होए के कारण किछ लोक अपन-अपन गाछी...बगीचा के फल ठेका पर दs पूरा के पूरा बेच देने छथिन्ह. एहि सीजन के जतेक आम होएत आब ओहि खरीदार के होएत. खरीदार ओगरबाही करि ओहि आम सं बेचि नीक कमाई करत.
असल मे गाम-घर के बड़ लोक बाहर रहय छथिन्ह आओर हुनकर आमक खपत सेहो कम रहय छनि ताहि लेल ओ एक सीजन लेल थोक मे आम बेचि पाए सेहो कमा लय छथिन्ह.
आमक गाछी तं ओना बिहारक सभ इलाका मे अछि मुदा लीची केर गाछी खास तौर पर मुजफ्फरपुर...हाजीपुर मे बेसी अछि. ओना आब दोसर इलाका सभ के लोक सेहो लीची के बगीचा लगा रहल छथिन्ह.
मधुबनी मे राजनगर के पास भगवानपुर तरफ के लीची सेहो स्वाद मे मुजफ्फरपुर तरफ के लीची के कान काटि रहल अछि. एहि तरफ के लोक लीची के कइटा बगीचा लगा लेने छथिन्ह.
ओना मुजफ्फरपुर के शाही आओर चाइना लीची नामी अछि अपन स्वाद आओर मिठास के लेल. एकर मांग देश-विदेश मे सेहो अछि. मुदा रख-रखाव के नीक व्यवस्था नहि होए के कारण लोक के ओतेक कमाय नहि भ पाबय छनि जतेक होबाक चाही.
ओना खबर तं इहो अछि जे देश-विदेशक किछ पैघ शराब कंपनी बिहार मे बीयर.. शराब के कारखाना लगाबय चाहैत अछि. लीची के बीयर नीक मानल जाएत अछि. अगर एना भेल त लोक के आमदनी बढ़त.
एहि सं इलाका के लोक के रोजगार सेहो मिलतन्हि आओर लोक आओर बगीचा लगाबय लेल सेहो प्रेरित होताह. मुदा किछ लोक के शराब कारखाना के नाम पर एतराज सेहो भ सकय छनि.
जे होए आम आओर लीची के नीक फसल होए के कारण लोक के नीक सं खाय लेल मिलतन्हि. जमि कs स्वाद लेताह आम आओर लीची केर. आओर गर्मी छुट्टी के मौका सेहो रहत. बाल्टी मे पानि मे आम डालि चूसैत रहुं.
हमर ईमेल:-hellomithilaa@gmail.com
Subscribe to: Post Comments (Atom)


text:
उग्रतारा मन्दिर
उग्रतारा मन्दिर सुदूर पश्चिमक पैग शक्तिपिठ मानल जाइत अछि । ई मन्दिर डडेलधुरा सँ चारि किलोमिटर पश्चिम दिस रहल अछि । ई मन्दिरके नेपालक सूदूर पश्चिमक नौ भगवतीसभक मन्दिरसभमे एक मन्दिर छी । उग्रतारा मन्दिरक उत्पति सम्बन्धमे प्रमाणिक आधारमे कुनो शिलालेख नभेटल अछि ।
विषय सूचीसभ
अवस्थितिसम्पादन
डडेल्धुरा जिलाक अमरगढी नगरपालिकामे अवस्थित ई प्रसिद्ध मन्दिर, बागबजार सँ करिब ५ कि.मि. दुर डडेलधुरा, बैतडी राजमार्गक पश्चिम दिसक उंच विशाल तथा रमणीय फाटमे रहल अछि । एतेक कतौ सँ आएब मन्दिरमे प्रवेश करैलेल मार्ग नै भ प्रकृत प्रदत फाँटमे अवस्थित उग्रतारा देवीक दर्शन करैलेल भक्तजनसभ चढाई करि जा परैत अछि । उग्रतारा मन्दिरक उत्पति सम्बन्धमे प्रमाणिक आधारमे कुनो शिलालेख नभेटल अछि ।[१]
ऐतिहासिक पृष्ठभूमिसम्पादन
सन्दर्भ सामग्रीसभसम्पादन
एहो सभ देखीसम्पादन
- सुदूर पश्चिमक प्रख्यात नटा भगवतीक मन्दिरसभ


text:
चैत्र–१९गते,मधेसी मोर्चाके चेतावनीबाद सप्तरी मालपोतके नियमित काज कारबाही शुक्रदिनसँ ठप्प भेलअछि । नयाँ संरचना अनुसार कोनो भिऽ काम कारबाही नै कऽर नै कराब संयुक्त मधेसी मोर्चासभ बृहस्पतिदिन मालपोत कार्यालयके कर्मचारीसभके चेतावनी देनेछल ।मोर्चाक कार्यकर्तासभ मालपोत कार्यालयके प्रमुख दधिराम गुरागाईंके नयाँ संरचना अनुसार मालपोत सम्बन्धी कोनो भिऽ काज कारबाही कएलक तँ ओयसँ उत्पन्न होबबला परिस्थितिके जिम्मेवारी लेबपर्वाक कहति धम्की देलाकबाद शुक्रदिन कार्यालयमे कोनो भि कर्मचारी उपस्थित नै भेलछल ।मोर्चाक कार्यकर्तासभ भिन्सरेसँ कार्यालके मुल गेटेमे नारावाजी करति धर्नामे बैस्लाकबाद कर्मचारीसभ कार्यालय प्रवेश कऽर नै पओनेछल । कार्यालय परिसर भितर पैघ संख्यामे प्रहरी परिचालन कएलगेलछल । लेखापढि ब्यवसायीसभ समेत आन्दोलनमे उतर्लाकबाद सेवाग्राहीसभ समस्यामे परलअछि ।मालपोत कार्यालय सरकारके निर्देशन अनुसार नयाँ संरचना अनुसार ४ प्रतिशत कर उठाब सुरु कएलाकऽबाद मोर्चाक कार्यकर्तासभ पुराने संरचना अनुसार २ प्रतिशत मात्र राजश्व लेबके दवाव दईत आबिरहलअछि ।
Share.


text:
Friday, July 20, 2012
सूदि भरना :: जगदीश प्रसाद मण्डल
बालपनमे लागल चोट जहिना अधवेशू वा बुढ़ाड़ीमे उपकि जाइत तहिना डोमीकाकाकेँ बेटी बिआहक चोट मास दिनक पछाति उपकलनि। रोगाएल अवस्थामे जख्न कियो जिनगी-मृत्युक मचकीपर झुलए लगैत तखन तहिना धर्मराजक दरवार लगैत तहिना हुअए लगलै। निष्पक्ष समीक्षक जहिना साहित्यक कोण-कोणक समीक्षा करैत तहिना डोमीकाका सेहो करए लगलाह। अन्तो-अन्त अही िनर्णएपर पहुँचलाह जे गाममे रहने जीवन-यापन नै कऽ पाएब तँए बिनु परदेश गेने जीब असंभव अछि। केना नै असंभव होएत? पाँच बीघा जमीनबला डोमीकाकाकेँ दू बीघा घर-घराड़ीसँ लऽ कऽ गाछी-बिरछी, खरहोरिमे बरदाएल बाकी तीन बीघा जोतसीम। समाजोक देखा-देखी आ कुटुमो-परिवारक स्तरक अनुकूल तँ करए पड़तनि। जहिना धरमोक स्वरूप समयानुसार बदलि जाइ छै तहिना ने समाजोमे जे बेसी लाम-झामसँ बेटीक बिआह आ माए-बापक सराध करैत ओ समाजमे ओते ऊपर होइत। ततबे नै जइ समाजमे दोससँ बेसी दुश्मन रहैत तइ समाजमे ईहो पुरौनाइ तँ जरूरिये होइत जे अनकासँ कि मोर छी।
दलानक ओसारक दछिनबरिया चौकीपर चित्त भेल पड़ल, दहिना हाथ मोरि दुनू आँखिपर लेने डोमीकाका परिवारक बदलैत स्वरूपपर आँखि गड़ा सोचि रहला अछि। मनमे उठलनि गलती अपनो भेल। ई तँ नजरिपर आएल जे समाज आ कुटुम-परिवारक देखौंस करब जरूरी अछि मुदा ई नै आबि सकल जे ओहूमे पतिआनी लगल अछि। एकठाम सभ समटल कहाँ छथि। भैयारियोमे तँ होइते अछि जे संगे-संग जिनगी बनौनिहारि पतिऔत बहिनक बीच एककेँ इंजीनियर, डाॅक्टर संगी भेटैत तँ दोसरकेँ ऑफिसक किरानी वा स्कूलक शिक्षक भेटैत अछि। भूल भेल, आगू दिस तकलौं मुदा पजरबािह आ पाछू दिस नै तकलौं। एकरा के उचित नै कहत जे एक-ओद्रक बेटा-बेटीक बीच इमान-बेइमान बनि जाउ। पाँच बीघा जमीन अछि चारू भाए-बहिन हिस्साक संग पाँचम अपनो दुनू परानीक हेबे करत। जँ से नै हएत तँ अपन जिनगी अनाका हाथमे जेबे करत। मुदा गलती भेल, धड़फड़ी केने। तहूमे पत्नी आरो मन घोर कऽ देलनि। ई कहू जे अर्द्धांगिनी भऽ केहेन विचार देलनि जे ऐ गाममे कर्ज नै भेटत तँ हम नैहरसँ आनि देब। एकटा मुर्गी जँ दसठाम हलाल हुअए तँ ओकरा की कहबै?
एक तँ ओहिना परिवार महजालमे ओझराएल अछि तइपर हमरा किरतबे समाजक ऊपर आन समाजक कर्ज आबि जाए, एहेन काज जीता-जिनगी नै करब। मुदा तइमे कनी औगताइ भेल। औगताइ ई भेल जे पच्चीस-तीस हजार रूपैये कट्ठाक चीज पाँचे हजार रूपैये भरना लगा देलिऐ। मुदा बीतलकेँ बिसरबे नीक। जँ से नै करब तँ भूतलग्गू जकाँ अपन देह-हाथ अपने नोचए पड़त। फेर मन भरना जमीनपर घुमलनि। केना लोक पावनि-तिहारमे सेर-पसेरी लऽ खेतो भरना लगबैए आ बेचबो करैए। मनमे खैंझ उठलनि, कानूने बनने कि सुथनी हएत जे आठ बर्खक पछाति भरना जमीन घूमि जाएत, मुदा होइ कि अछि। ततबे किअए, जहिना महाजनीक सूदिकेँ समीमे बान्हि देल गेल जे दोबरसँ बेसी कहियो ने हएत, तहिना बैंकक कर्जकेँ किअए ने बान्हल जाइए, जे ग्रामीण-दशा (गामक लोकक जिनगी) आगू मुँहे नै ससरि पाछुए मुँहे ससरि रहल अछि। जइठाम पढ़ाइ भऽ गेल अछि, लाखक इलाज (शरीरक) भऽ गेल अछि, लाखक घर बनि रहल अछि तइठाम, कि उपाए अछि। हँ एते जरूर हेबाक चाही जे जखन सभ अपने छी तखन बीचमे इमान-बेइमान नै बनए। जहिना बरसातक मासमे एक दिसुका पानिकेँ दोसर दिसुका रोकि तेसर दिसक रास्ता पकड़ैत तहिना घीचा-तीरीमे डोमीकाकाक मन असथिर भेलनि। पड़ले-पड़ल पत्नीकेँ सोर पाड़लखिन।
आंगनक ओसारक शीतल पाटीपर बैसि दायरानी बिआहक उनटा गिनगी करैत रहथि। फल्लांक करोध हरा गेलइ, ओकरा तँ कहब जरूरी अछि। जँ से नै कहबै तँ अनेरे ओ दस ठाम बाजत जे फल्लाँ करौछ राखि लेलक। कोन चीज छी जखन एते खर्च भेबे कएल तखन एकटा करौछे कि छी। जहिना जिनगी बनबैमे जेहेन कठिन मेहनति भेल रहैए तहिना ने जिनगीयो ठाढ़ होइए। जँ से नै तँ लाखक जिनगी केना पाँच-दसमे हारि मानत। फेर दायरानीक मनमे खुशी एलनि, अपना जँ बौको लागल तैयो बैहरी दादीकेँ नफे भेलनि।
टुटल चंगेरा लेलियनि, नवका कीनि कऽ देलियनि। केना नै दितियनि ओ थोड़े बुझलखिन जे हमरा चंगेरामे केरा-आम छोड़ि दोसर चीज जाइबला नै अछि। ओना हमरो तँ काज चलिऐ गेल भने पुरान गेल नव आएल से नीके भेल। पतिक अवाज सुनि ओसारेपर सँ एते जोरसँ बजलीह जे डोमीकाकाकेँ बूझि पड़लनि जे लगमे नै कनी हटल छथि।
डोमीकाका लग तँ दायरानी काकी पहुँचि गेली मुदा मनमे अपने घिरनी नचैत रहनि। एक चालि चलि जहिना घिरनी विश्रास लैत तहिना काकीकेँ सेहो भेलनि। आँखि उठा तकलनि तँ देखलखिन जे ग्रीष्मकालीन घास-पात जकाँ कुम्हलाएल मुँह, जेठुआ गरेक मेघ जकाँ चिन्तासँ लादल आँखि, निरजन वनमे हेराएल बटोही जकाँ देखि मन सहमि गेलनि। अपन कर्तव्यक एहसास भेलनि। पियासल लेल जहिना पानि, तबधल लेल पंखाक हवाक जरूरति होइत तहिना चिन्ताएल मनक लेल सेहो मीठ बोलक जरूरत होइत अछि। आँचरसँ ढबढबाएल पतिक दुनू आँखि पोछैत बजलीह-
“एहेन सकल-सूरत किअए बनौने छी?”
सिकीक वाण सदृश पत्नीक बोल डोमीकाकाक हृदैमे बोधि देलकनि। छटपटाइत बजलाह-
“उपाये कि अछि जे.....?”
दायरानी- “तखन?”
डोमीकाका- “परदेश जाएब। दुनू बेटोकेँ नेने जाएब, नहियो कमा कऽ देत पेट तँ पालत ने। जँ दसो हजार महीना कमाएब ते, एक बरखे नै दू बरखे, पाँचो बरखे ते खेत छोड़ाइये लेब।”
दायरानी- “तइ बीच?”
डोमीकाका- “अहाँकेँ जाबे धरि बरदास हएत ताबे धरि रहब नै तँ भाएकेँ नैहर समाद पठा देबनि।”
नैहरक नाओं सुनिते दायरानी बजलीह-
“अहाँ सभ जखन चलिऐ जाएब तखन घरमे कोठिये-भरली लऽ कऽ की करब। मसोमातक चुड़ी जकाँ किअए ने ओकरो सभ फोड़ि-फोड़ि कऽ फेकिये देबइ।”
पत्नीक बातकेँ डोमीकाका ताड़ि गेलाह। कहलखिन-
“हँसी-ठठा छोड़ू एहेन गरूगर समए केना टपब, से विचार दिअ। आखिर अहूँ तँ अर्द्धांगिनिये छी किने?”
पतिक विचार सुनि विचारवान पत्नी जकाँ दायरानी कहलखिन-
“पच्चीस-तीस हजार रूपैयेक जमीन अछि। दस-बारह कट्ठा बेचि लेब, भरना छूटि जाएत। बुझबै जे तीन बीघा जोतसीम नै अढ़ाइये बीघा अछि।”
अखाढ़क पहिल बरखाक पहिल बुन पड़लासँ जे जमीनक सुगंध निकलैत ओहने सुगंध डोमीकाकाकेँ पत्नीक विचारमे लगलनि। मुस्की दैत आँखि-पर-आँखि गड़ा धन्यवाद देलखिन।
Subscribe to: Post Comments (Atom)


text:
दहेज मुक्त मिथिला
दहेज मुक्त मिथिला - मिथिलाके कर्मठ सेवक जे किछु करय लेल प्रतिबद्ध छथि - हिनका लोकनिक एक एहेन पहल थीक जाहिमें अपने लोकनि सदस्यता लैत एहि मूहिम के आगू बढबैत मिथिलाके हरेक गाम सऽ लऽ के संपूर्ण विश्व भरि मैथिल के प्रत्येक वासस्थल तक एकर प्रभाव पहुँचैक आ मिथिला दहेज मुक्त बनैक - से एकजूट प्रयास करी।
दहेज के स्वच्छ स्वरूप जे स्वेच्छा सँ बेटीके माय-बाप-अभिभावक बेटीके विवाहके अवसर पर अपन बेटी-जमाय-सासूरके परिवार लेल दैत छैक - मुदा आजुक एहि युगमें दहेज माँगरूपी दानव बनल अछि आ समग्र मिथिलाके विकासके प्रमुख अवरोधक बनल अछि... एकरा सऽ मुक्ति पबैक लेल स्वस्फूर्त जागृतिके आवश्यकताके सभ गोटे बूझी।
दहेज मुक्त मिथिला नहि सिर्फ फेशबुक के पेज पर बल्कि यथार्थमें कार्यरत एक एहेन सामूहिक मूहिम थीक जाहिमें अपनेक व्यक्तिगत सहयोग के परम आवश्यकता छैक। इ संस्था मुख्यतः सदस्य द्वारा आपसमें जमा कैल कोष सँ केवल कार्यक्रमके आयोजन करैत अछि, आ एहि संस्थाके कोनो एहेन इच्छा नहि छैक जे चन्दाके धन्धा करय वा किनको ऊपर जबरदस्ती कोनो अपन विचार के थोपय। स्वेच्छा सँ जुड़निहार प्रति इ संस्था आभारी रहत।
एहि संस्थाके प्रथम स्लोगन निम्न प्रकार अछि:
यौ मैथिल बंधुगण! आउ सभ मिलि एहि मंच पर चर्चा करी जे इ महाजाल सँ मिथिला कोना मुक्त होयत! जागु मैथिल जागु..!!
अपन विचार - विमर्श एहि जालवृत पर प्रकट करू! संगे हम सभ मैथिल नवयुवक आ नवयुवती सँ अनुरोध करब, जे अहीं सबहक प्रयास एहि आन्दोलन के सफलता प्रदान करत! ताही लेल अपने सभ सबसँ आगा आओ आ अपन - अपन विचार - विमर्श एहि जालवृत पर राखू....
एक बेर एहि जालवृत पर जरुर पधारी...
दहेज़ मुक्त मिथिला...
Website:
जय मैथिली, जय मिथिला!!
नव सदस्य जे एहिठाम जुड़य लेल इच्छूक होइ - अपन पूरा पता, फोन नंबर आ दहेज मुक्त मिथिलामें जुड़य लेल उद्देश्य एहि तिनू बात के जानकारी कराबी, बिना एहि तीन बात के जानकारी के अहाँके एहिठाम नहि जोड़ल जायत। जय जय!


text:
ऐठाम एलाक बाद कनियां कनि जे मुंह -नाक बनेलथि ,चप्पल ऐठामक चप्पल सब मे मिलि गेलै ।ने चप्पल देखै सुनै मे खराप रहै ने तुरत्ते कुनो टुटबाक डर ,तें हम मौका-बेमौका पहिरैत रहलौं ,हां कहियो-काल कनियां के कहला पर जरूर बदलि दैत रहियै ।आ चप्पलो बिना कोना दाना पानि के हमरा दुआरि पर रह' लागल ।बस कनियां ओकरा स्थान बदलैत काल ,या बाढ़नि लगबै काल कने जोर सँ धक्का दैत छलखिन आ फेर ई बात कि 'बाप रे बाप ई चप्पल पहिरै वला छैक ' ।
भोरका समै छलै आ कनियां नहेलाक बाद पूजाक तैयारी मे रहथिन ,हम एकाएक उठलियै आ मैदान दिसि विदा भ' गेलियै ।औखन केओ जागल नइ रहै ,बस एगो-दूगो कुकुर सब एमहर-ओमहर ताकैत रहै ।हमरा मैदान मे घूसिते बगल वला गोला कुकुर हमरा दिसि ताक' लागल ।एकबेर त' डर भेल ,फेर साहस क' के दूनू चप्पल उठा लेलौं ।चप्पल पर बहुत रास पन्नी आ पाकल आमक सड़लका छिल्का रहै ।जल्दी सँ ओकरा झटकैत सांस के बारने रोड पर वापस एलौं ।आब आबि के फेर एकबेर जोर सँ सांस लेलौं आ कूड़ाक ढ़ेर दिसि फेर सँ धियान गेल ।ऐ चप्पल के की कएल जाए ।
ऐ चप्पल के घर मे राखनै ठीक नइ ।कनियां त' जे बखेरा करती ओ करबे करती ।ई चप्पल एकटा बीतल युगक कैलिडोस्कोप नेने घर मे घूसि गेल रहै ,मुदा एकर ऑरिजनल जग्घ' त' कतै आर छलै ।ई चप्पल हमर पिताक प्रमुख अस्त्र छल ।जखन जखन ओ क्रोध मे आबै छलखिन ,थापड़ आ मुक्काक प्रहार नइ करै छलखिन ,बस निकालि के चप्पल हमरा आ हमरा सब भाई-बहिन के्............. ।तें ई बीतल युगक एकटा अस्त्र छलै ,जेकरा लेल जगहक गुंजाइश ऐ घर मे नइ रहै ।ई चप्पल आब बस सम्हारि के देखै-देखबै लेल जोगा के राखै क चीज रहै ।अफसोस हमरा पास एत्ते जगह नइ कि हम संग्रहालय बनाबी .........


text:
दहेज मुक्त मिथिला - नेपाल तथा भारत मे संयुक्त रूप सँ कार्यरत मिथिला समाज मे दहेज प्रथाक विरोध मे अभियानरूप मे चलयवला संस्थाक अन्तर्राष्ट्रीय संयोजक प्रवीण नारायण चौधरी संग साक्षात्कारः
१. अपने सभक संस्था समाज सँ दहेज उन्मूलनक लेल कोन ढंग सँ काज कय रहल अछि?
उ. दहेज मुक्त मिथिला मूल रूप सँ सोसल मीडिया सँ आरम्भ भेल एकटा क्रान्ति थीक। एकर लक्ष्य छैक जे वर्तमान शिक्षित युवा पीढी केँ एहि प्रथाक दोष पर बेसी सँ बेसी चर्चा करबाक लेल उकसायल जाय - आर एकर नकारात्मक स्वरूप सँ दूरी बनेबाक लेल प्रेरित कैल जाय। हलांकि आब ई अभियान सोसल मीडिया सँ यथार्थ धरातलपर सेहो उतैर चुकल अछि ठाम-ठामपर। भारतक मुम्बई, दिल्ली, गुआहाटी, मधुबनी, दरभंगा, सहरसा, पटना, जमशेदपुर, बनारस, कानपूर, राँची सहित अनेको ठाम तथा नेपाल मे विराटनगर, राजविराज, लहान, जनकपुर, बीरगंज, काठमांडु, इनरुवा, भारदह आदि स्थान मे एहि अभियान सँ जुड़ल लोकसब जमीनपर सेहो एकरा उतारलैन अछि। मुख्य रूप सँ "माँगरूपी दहेज केर प्रतिकार" हेतु 'आत्मसंकल्प' लेब एहि अभियानक कार्यरूप होएछ। समाजक हरेक उमेर केर लोक सँ माँगरूपी दहेज नहि लेब नहि देब, न अपन धिया-पुता मे लेब या देब आ नहिये एहेन माँगिकय लेल गेल दहेज केर विवाहोत्सव मे सहभागी बनब - ई संकल्प लियाओल जाएछ। तहिना जे कियो बिना मांगरूपी दहेज केर विवाह करैथ हुनकर यशगान करब, समाज मे हुनकर इज्जत-प्रतिष्ठा बढेबाक लेल समारोहपूर्वक सम्मान देबाक काज सेहो दहेज मुक्त मिथिला द्वारा कैल जाएछ। एकर अतिरिक्त मैथिली भाषा व मिथिलाक धरोहर संरक्षणार्थ आम जागृति करैत अप्रत्यक्ष रूप सँ सेहो दहेज प्रथाक कूरीतिपर प्रकाश दैत पुनः आत्मसंकल्प लेबाक प्रेरणा देल जेबाक काज एहि संस्था-अभियान द्वारा कैल जाएछ।
२. दहेज केँ कोन ढंग सँ परिभाषित करैत अछि?
उ. दहेजक परिभाषा विवाह पूर्व माँग करब, शर्त राखब, जबरदस्ती करब, बेटीवलाक आर्थिक क्षमता सँ बाहर जाय कोनो तरहक विध-व्यवहार पूरा करबाक धौंस देब, आदि केँ मानैत छी। ई सब बात एक्के टा 'माँग' जे वरपक्ष कन्यापक्षपर बलजोरी थोपैत अछि, तेकरे दहेज कहल जाएत छैक। संवैधानिक भाषा मे सेहो दहेजक परिभाषा यैह छैक। बाकी स्वेच्छा सँ कन्यापक्ष अपन कन्याक विवाह लेल केहेन घर-वर करत आर ताहि लेल कतेक खर्च करत, भले नगदे अपन जमाय-बेटी केँ कियैक नहि गानत, कतबो साँठ आ भार - उपहार आदि कियैक नहि साँठत, ई सब दहेज केर रूप मे हम सब नहि गानैत छी। तैँ, कियो टकाक बलपर बेमेल विवाह कराबय, ओतय बेटीवलाक सेहो दोख देखैत छी। लेकिन नीति सँ बान्हल जतय-कतहु स्वेच्छा सँ कोनो तरहक लेन-देन भेल अछि तेकरा हम सब दहेज एकदम नहि मानैत छी आर समाजक नीति-नियतिपर छोड़ि मात्र माँगरूपी दहेजक प्रतिकार लेल जनजागरण हमरा सभक अभियान अछि।
३. एहि संस्थाक सांगठनिक स्वरूप कि छैक?
उ. ओना तऽ आर संस्था जेकाँ ईहो भारत व नेपाल जतय-जतय मैथिल (मिथिलावासी) समाज रहैत अछि ओहि सब ठाम काज करबाक लेल दिल्ली आ राजविराज दुइ ठाम पंजीकृत रहैत कार्यकारिणी समितिक संग कार्यरत अछि, लेकिन सोसल मीडिया सँ जन्म भेल एहि संस्थाक संगठन सँ बेसी 'अभियान'रूप मे स्थापित होयबाक बात बेसी महत्वपूर्ण छैक। अहाँ कतहु रहू, दहेज मुक्त मिथिलाक अभियान संग जुड़िकय एकर नारा केँ अपनेबाक लेल समाजक हरेक वर्ग, जाति, धर्म, समुदायक लोक केँ प्रेरित कय सकैत छी। एहि वास्ते अहाँ स्वायत्तशासी संगठन अपन क्षेत्र लेल स्वयं गठन कय सकैत छी। सदस्यता बाँटि सकैत छी। समाज मे भऽ रहल दहेज मुक्त विवाह केँ सम्मान देबाक अछि। दहेजक माँग भेल शिकायत भेटलापर माँग कएनिहार पक्ष सँ वार्ता करैत आपस मे बुझारत करा सकैत छी। जरुरत पड़ल तऽ पीड़ित पक्ष लेल न्यायिक प्रक्रिया सेहो चला सकैत छी। लेकिन मुख्य रूप सँ माँगरूपी दहेज विरुद्ध आत्मसंकल्प लियेबाक काज करैत अपन समाजक लोक केँ एहि कूप्रथा सँ दूर करू, दहेज मुक्त मिथिलाक यैह टा आह्वान अछि। फिलहाल, पहिने कहल हरेक स्थान पर एकटा संयोजक, राष्ट्रीय स्तर पर एकटा कार्यकारिणी द्वारा संस्थाक समस्त सरोकार रेख-देख कैल जाएछ।
४. जाहि तरहें समाज मे दहेज कोढी समान खतरनाक चर्मरोग जेकाँ पसैर गेल छैक, तेहेन स्थिति मे एकर अन्तिम निदान संभव बुझा रहल अछि? जँ हँ त कोना?
उ. संसार मे कोनो प्रथा पहिने समाज केँ सही दिशा मे बढेबाक लेल आरम्भ होएत छैक। दहेज प्रथा सेहो बेटीधन प्रति पैतृक संपत्ति सँ प्राकृतिक हक देबाक जेकाँ विधान सँ व्यवहृत होएत देखाएत अछि। माय-बापक अर्जित संपत्ति सँ बेटीक हक केँ मूर्त-सम्पत्तिक रूप मे नहि दय ओकरा दहेजरूपी अमूर्त सम्पत्ति मे देबाक सोच पूर्व मे प्रारंभ कैल गेल जेना हम मानैत छी। शास्त्र सेहो स्त्रीधन केर चर्चा करैत अछि, हलाँकि ओ एतेक न्युन आर गुप्त होएत अछि जे आँटाक लोइया मे नुकाकय देल जेबाक विधान कहल गेल अछि आर एहि पर मात्र कन्याक अधिकार होयबाक बात सेहो उल्लेख अछि। लेकिन कालान्तर मे भौतिकतावादक बढैत असैर सँ आइ ई कोढी समान रोग जेकाँ पसैर गेल अछि। जे दहेज आशीर्वादक रूप मे केकरो बेटा केँ ओकर सासूर सँ भेटैत छलय, जेकरा लोक-समाज केँ हकारिकय देखेबाक चलन-चलती छलय, से आइ एहेन कुरूप अवस्था मे चलि गेल अछि जे कतेको बेटीक बाप केँ साकिम बना देलक, कतेको बेटी स्वयं दहेजक बेदीपर बलि चढा देल गेल, कतेको बेटीक जन्म सँ पहिनहि ओकर भ्रूणहत्या कय दैत अछि, जाहि नारीक नारित्व सँ मानव समाजक सृष्टि चलैत अछि तेकरे आइ एहि दुर्दशा मे राखल जा रहल अछि से हम सब देखि रहल छी। तखन एकर निदान सेहो क्रमशः संभव होएत हम देखि रहल छी। स्वेच्छाचारिताक विकास सँ मात्र ई कूप्रथाक अन्त हम देखि रहल छी। एहेन परिवार मे कथमपि कुटमैती नहि कैल जाय जतय माँगरूपी दहेजक व्यवहार लेल कन्यापक्षपर दबाव देल जाय। कन्यापक्ष केँ सेहो यदि अपन सम्पत्तिक दंभ सँ कोनो वर केँ पैसे-दहेजे बले बियैह देबाक मनसा देखी तऽ ओहेन कन्याक संग कदापि अपन बेटाक कुटमैती तय नहि करी। स्वयं शुद्ध रही, मात्र शुद्ध लोक संग कुटमैती तय करबाक मनोबल संग दुइ आत्मा केँ परिणय सूत्र मे बन्हबाक कठोर संकल्प लेब आवश्यक अछि। दहेज लोभी केँ वा दहेज दंभी केँ दरबज्जा पर प्रवेश तक निषेध करब आवश्यक अछि। स्वेच्छा सँ न्युनतम खर्च मे बिना कोनो बाह्याडंबर विवाह करबाक प्रचलन केँ प्रवर्धन सँ एहि कूप्रथाक अन्त होयत। समाज मे दहेज लेनिहारक प्रशंसा त कोनो हाल मे नहि हो, ओकरा जतेक दूसल-फटकारल जाय ओतेक कम हो, तखनहि लोक केँ एहि कूप्रथा सँ मोहभंग होयत।
दहेज मुक्त मिथिला हरेक समाज सँ अपील करैत अछि जे बेसी किछु नहि, मात्र एकटा निगरानी समिति बनाबी आर अपन समाज मे भऽ रहल कुटमैतीक तथ्यांक राखी। दहेज मुक्त विवाह कएनिहार केँ सार्वजनिक सभा द्वारा यशगान करी, सम्मान प्रदान करी। एकर सकारात्मक प्रभाव दूरगामी अछि आर कूप्रथा सँ निजात दियाबयवला अछि।
५. नवतुरिया मे दहेजक लेन-देन प्रति केहेन मानसिकता देखैत छियैक?
उ. नवतुरिया मे दहेज प्रतिष्ठाक विषय नहि बनि एकटा कूप्रथाक रूप मे प्रचलित भऽ रहल अछि, ई उत्साहवर्धक अछि। दहेज मुक्त मिथिालक लक्ष्य मे सेहो मात्र नवतुरिया सँ बेसी चर्चा चलेबाक आर संकल्प लियेबाक मूल बात निहित अछि। आइ बेटा आ बेटी केँ लोक समान रूप सँ शिक्षा दय रहलैक अछि। तथापि किछु एहेन वर्ग-समुदाय एखनहु छैक जे बेटी केँ मात्र घरायसी काजक वस्तु बुझि ओकरा शिक्षा सँ वंचित रखैत छैक। ओहि ठाम समस्या एखनहु विकराल छैक।
६. दहेज कूप्रथा उन्मुलन हेतु समाजक अगुआ सब केँ कोन ढंग सँ आगाँ एबाक आवश्यकता छैक?
उ. समाज सब सँ पहिने दहेजक प्रदर्शन देखब बन्द करय। दहेज मे आयल साँठ आ उपहार सब नितान्त व्यक्तिगत थिकैक से बुझि ओहि मे अपना लेल आनन्द आ भोज-भातक लोभ सँ दूर करय। बरियातीक आमंत्रण भेटलोपर कन्यापक्षक बाध्यता आ सीमितता केँ कदर करय। खस्सी केँ जान जाय आ खबैया केँ स्वादे नहि - ई कहबी अनुरूप अपन मानवता केँ बेइज्जती अपने सँ नहि करय।
समाजक अगुआ केँ टोल-समिति आ गाम-समिति केर तर्ज पर वैवाहिक सम्बन्ध कायम होयबाक निगरानी समिति बनेनाय अत्यन्त आवश्यक अछि। समाज जँ चाहत तऽ ओ अपना केँ दहेज मुक्त कय सकैत अछि। पहिने सेहो जे समाजक बात केर अवहेलना करय ओकरा समाज बारि दैत छलय। समाजक दंड विधान सब तरहक मानवीय अपराध केँ अन्त करबाक सर्वसुलभ उपाय होएछ। ई बात समाजक अगुआ बुझय। आइ ई कूप्रथा मात्र आ मात्र समाज केर उल्टा दिशा मे नियम चलेबाक दुष्परिणाम थीक, आर एहि गलती केँ सुधार करय लेल समाजहि केँ आगू आबय पड़त।
७. संस्थाक उद्देश्य प्राप्ति तथा आरो व्यापक बनेबाक लेल आगामी कार्ययोजना कि सब अछि?
उ. युग अनुरूप अपन व्यक्तिगत आवश्यकताक पूर्ति करबाक प्राथमिकता केँ ध्यान दैत बचल समय मात्र हम सब समाज लेल खर्च करैत छी। तथापि, समाज लेल चिन्तन करब हमरा लोकनिक फर्ज थीक आर ताहि सँ ई अभियान संभव भऽ सकल अछि। आगामी समय मे - सामूहिक विवाह करायब, वैवाहिक परिचय सम्मेलन करायब, संगठन केँ मूर्तरूप मे आरो विस्तार देब, गाम-गाम मे निगरानी समिति बनबायब मुख्य रूप सँ ऊपर अछि। बाकी साल भैर मे पैघ-पैघ समारोह, गोष्ठी, सेमिनार, आदि मे जेना दहेज मुक्त मिथिला निर्माणार्थ चर्चा होएत अछि से यथावत् रहत।
अन्त मे एकटा अनुरोध करब, जतेक लोक हमर ई विचार पढलनि अछि ओ तऽ संकल्पित निश्चिते टा होएथ - संगहि जतेक दूर धरि संभव होएन, कृपया एहि अभियान केँ स्वेच्छाचारिताक धर्म अनुरूप प्रसार करैथ। कन्यादान बड पैघ यज्ञ थीक, एहि मे जतेक बेसी संभव होएन ततेक परोपकार करैत अपन जीवनक सार्थकता केँ बढबैथ। आभारी छी अहाँक जे ई अवसर देलहुँ। धन्यवाद।
प्रवीण नारायण चौधरी


text:
समस्तीपुर, मिथिला मिरर: वैनी ओपीकें चकले वैनी गामक वार्ड संख्या पांच निवासी स्व. कुलदीप सहनीकें 35 वर्षीय पुत्र संतोष सहनीक पड़ोसी शुक्रदिन जमिकए पिटाई कए देलक। दू दिन तक स्थानीय स्तर पर इलाज करेलाक बाद रविदिन ओकरा दरभंगा लए जाएल गेल, जतए ओकर मौत भए गेल। घटना सं आक्रोशित ग्रामीण सोमदिन वैनी-चंदौली मार्गके कैजिया मोड़क समीप बांस-बल्ला सं घेरकए लगभग पांच घंटा तक यातायात बाधित कए देलक।
अहि बीच बहुतो थानाक पुलिस पहुंचल मुदा ग्रामीण नहि मानलक। अहि दौरान बहुतो बेर पुलिस सं झड़प सेहो भेल। बादमे सदर डीएसपी बज्र वाहनकें संग पहुँचल। आरोपीक गिरफ्तारी भेल आ पीड़ित परिजनकें मुजावजाक राशि देल गेल, तहन लोक मानलक।
प्रखंड प्रमुख रविता तिवारी, उप मुखिया वृजनंदन ठाकुर, सरपंच पति मुन्ना शर्माक संग एसडीपीओ तनवीर अहमद आक्रोशित लोकके समझा-बुझाकए जाम समाप्त करेलनि। पूसा बीडीओ लक्ष्मण कुमार मृतक युवकक मां बिंदी देवीकें समाजिक कल्याण योजनाक तहत 20 हजार रुपैयाक चेक एवं कबीर अंत्येष्ठी योजनाक तहत तीन हजार रुपैयाक चेक प्रखंड प्रमुख एवं अन्य जन प्रतिनिधीके समक्ष देलनि।


text:
भँसैत नाह
बेर-बेर नाहडुम्मीक घटना होइ छै तैयो आन घाटसँ बेसी
चलती ऐ घाटक रहिते छै। बेसी चलतीक कारण छै जे यात्रीक एहेन धारणा बनल अछि जे छह
मासक रस्ता नै चली साल भरिक चली। भलहिं कोनो धार किए ने छहमसुए हुअए। छहमसुआ ई
भेल जे, जे धार जेठ-अखारमे मोजरि-फुला सौन-भादोमे पूर्ण जुआनी पाबि दुब्बर-दानर
सल-सलिआ धारकेँ तेना ने झाँपि दइ छै जे ओ सल-सलिआ धार ऊपरेसँ झँपा जाइत अछि।
तेकर कारण ईहो छै जे बादलो बेइमानी करै छै, जेना समुद्र ओकरा जल-वायु रूपमे जलधार
बनबै छै तेना ओ (मेघ) बेइमानी करै छै जे केतौ फाटि-फाटि बरसै छै तँ केतौ झकसबो
नदारथ कऽ दइ छै। मुदा तैयो अपन दोख कहाँ मानै छै। बुर्ड़ाक भऽ छाती खोलि बजै छै
जे समुचित दिशामे बढ़ए चाहै छी, मुदा हवाक झोंक तेना ने छिड़िया दइए जे
राइ-छीती कऽ दइए। मेघक दमगर विचार सुनि धार पार करैक यात्री मानिए लइए। मुदा
घाटक चलतीक दोसरो कारण छै जे दोसर-तेसर घाट पार करैमे कनी समैओ बेसी लगै छै आ रस्तो
कनी बलुआह टपए पड़ै छै, तँए कम चलती रहै छै। ओना तीन बेर नाहडुम्मी भेल, से सभ यात्रीकेँ
बूझल छै मुदा पानिमे कि गाछक घटना होइ छै जे हाड़-पाँजर टुटत, तँए जिनगीक तँ
एते गारंटी भाइए जाइ छै हाड़-पाँजर तोड़ि काहि काटि जे मरब तइसँ नीक ने भेल जे
पानिओ पीब आ डुमकी कटैत प्रवाहो भाइए जाएब।
अंतिमपारा................................
नैयाक
बात सुनि पहिलुके यात्री दोहरबैत बाजल-
“कियो करए आपले माएले ने बापले।” -कहि धारमे कूदि
गेल।
भकमोड़क
नाह चकभौर काटए लगल। बामी-दहिनी जलधार पाबि एकोशिया भऽ गेल, बानरक तराजू जकाँ
यात्री दोसर दिस झूकि गेल। एकोशिया भार पड़ने नाहो एकोशिया होइत-होइत पनिआ
गेल। नाहक संग यात्री आ पनिआएल पेट बिच्चे धारमे डूमि गेल।¦५९२¦
२६ मार्च २०१४


text:
पटना । बिहार क उद्योग मंत्री जय कुमार सिंह शुक्रदिन कहलथि जे आगामी 15 अप्रैल से प्रदेश मे चारि टा कारखाना से नीरा क उत्पादन शुरू कए दैल जाएत । बिहार विधान परिषद मे वित्तीय वर्ष 2017-18 क लेल उद्योग विभाग क 843.26 करोड़ रुपये क बजटीय मांग पर सरकार दिस से जवाब दैत विभागीय मंत्री श्री जय कुमार सिंह ई गप कहला ।
ओ कहला जे हाजीपुर, भागलपुर, नालंदा अओर गया मे एहि कारखाना दिस स नीरा क उत्पादन शुरू कए देल जाएत आओर ई अपना आप मे देश मे रोल मॉडल साबित होएत। श्री सिंह कहला जे एहि कारखाना मे ट्रायल जारी अछि आओर एकर उद्घाटन मुख्यमंत्री नीतीश कुमार क हाथ स कराओल जाएत ।
उल्लेखनीय अछि जे पिछला साल अप्रैल महीना मे प्रदेश में पूर्ण शराबबंदी लागू हेबाक बाद राज्य सरकार दिस से प्रदेश मे ताड़ क उत्पाद ताड़ी क स्थान पर नीरा सहित आन उत्पाद क उत्पादन शुरू कैल जेबाक क घोषणा कैल गैल छल ।